Коронавирус, ОРВИ ва гриппнинг олдини олиш учун оддий, аммо ҳамма билиши керак бўлган 11 тавсия - Zamin.uz\nКоронавирус юқтириб олишдан ҳеч ким кафолатланмаган, қолаверса грипп ва инфекцион касалликлар мавсуми ҳам аллақачон бошланган. Бундай вазиятда саломатликда муаммо кузатилмаслиги учун иммунитетни мустаҳкамлаш ва гигиена қоидаларига риоя қилиш зарур.\nНиқоб тақишни унутманг\nЙилнинг асосий маслаҳати ҳали ҳамон долзарб ҳисобланади. Инфекция ва вируслар ҳаво томчи йўли орқали юққани боис ҳам мазкур тавсияга амал қилиш шарт.\nҚўлларингизни тез-тез ювиб туринг\nҚўлни фақат кўчадан келгандан кейин ёки овқатдан аввал ювиш керак деган тушунча бугунги кунга келиб ўзгарди ва мутахассислар томонидан қўллар тез-тез совун билан ювиб турилиши ёки санитайзердан фойдаланиш тавсия қилинади.\nЮвилмаган қўлларда вирус бўлиши ва қўлни юзга олиб борганда организмга кириши мумкин. Қўлларни ювмасдан ёки тоза салфеткасиз юзингизга тегина кўрманг.\nУхлаш нафақат аҳволингиз яхшиланиши, балки организм вирус билан курашиши учун ҳам муҳим. Тиниқиб ухлаганда иммун системаси яхши ишлайди.\nҲар йили гриппнинг турли штаммлари пайдо бўлаётгани сабаб мутахассислар вақтида мазкур касалликка қарши эмланиш кераклигини тавсия қилади. Аммо ўзбошимчалик қилмаслик, шифокор маслаҳатига биноан амалга ошириш керак.\nМева ва сабзавотларни истеъмол қилинг\nВитамин ва фойдали моддаларга бой экани сабаб ҳам иммунитетни мустаҳкамлаш учун сабзавот ва меваларни канда қилмаслик тавсия қилинади.\nЖисмоний машқлар организм ва аъзолар фаолияти, хусусан иммун системаси учун ҳам фойдали саналади. Бунинг учун оғир машқларни бажаришга ҳожат йўқ. Шунчаки ҳар куни тоза ҳавода сайр қилишнинг ўзи кифоя.\nБеморлар билан ижтимоий масофа сақланг\n1,5-2 метр масофа сақлаш қоидаси бу йилда ҳар қачонгидан ҳам аҳамиятлироқ. Касаллик аломатлари бор ёки бемор инсонларга иложи борича яқин бормасликка ҳаракат қилинг.\nТаом ва ичимликни шахсий идишингизда истеъмол қилинг\nИшхона ёки уйда ўзингизнинг шахсий тарелка, финжон ва санчқингиз бўлсин. Ҳар доим ишлатишдан аввал қайноқ сувга чайиб кейин ишлатинг.\nМатодан тикилган сумка ва ҳамёнлардан фойдаланманг\nМатодан тикилган сумка ва ҳамёнларни микроорганизмлардан тозалаш қийин бўлгани сабаб ҳам чарм матосидан тикилганига эътибор қаратиш тавсия қилинади.\nХудбин бўлманг, бошқаларни ҳам ўйланг\nШамоллаган ёки касалланган бўлсангиз уйдан чиқманг. Ўзингизни яхши ҳис қилсангиз ҳам ниқоб тақиб юринг, аксирмоқчи бўлсангиз ниқоб бўлмаса атрофдагиларга вирус тарқатмаслик учун четга қараб тирсакнинг ички қисми билан оғзингизни ёпинг. “Замин” янгиликларини “Telegram”да кузатиб боринг\n2-07-2020, 14:43, Ҳаёт тарзи\n2-03-2020, 23:09, Ҳаёт тарзи\n26-01-2020, 21:42, Ҳаёт тарзи\n10-10-2019, 13:43, Ҳаёт тарзи\nКеча, 11:55, Ўзбекистон


Nima uchun omadli insonlar har kuni bir xil kiyinishadi? - Yoshlar.com\nМода саноатининг доимий ривожланиб боришига қарамай, капсулали гардероб деб аталувчи атиги 10-15та асосий кийимдан иборат гардероб кенг оммалашиб бормоқда. Ва бундан кўпроқ энг бой ва таниқли инсонлар фойдаланишади.\nСайтимиз уларнинг нега кийимлари сонини кўпайтирмасликларининг сабабларини аниқлади.\n1. Камроқ қарор қабул қилинади. Қабул қиладиган қарорларингиз қанчалик кўп бўлса, уларнинг сифати шунчалик ёмонлашади. Масалан, “Фейсбук” асосчиси Марк Цукерберг мана шундай фикрда. Ҳар куни иш жараёнида муҳим қарорлар қабул қиладиган кишилар ҳар куни эрталаб қандай кийим кийиш ҳақида бош қотиришдан қутулишса, мияларида бошқа фикрлар учун кўпроқ жой ва вақт қолади.\n2. Вақтнинг беҳуда сарфланиши камаяди. Биз ҳар куни қандай кийим кийиш ҳақида бош қотиришдан воз кечмагунимизча қанча вақтимиз кийим танлашга кетишини тасаввур ҳам қилолмаймиз. Беш йил илгари Москвада “333” деб номланган тажриба ўтказилган: уч ой давомида тажрибада қатнашаётганлар фақат 33та кийимни кийишлари мумкин эди. Иштирокчилар вақтлари тежала бошлаганини, эрталаб ишга тезроқ йўл олишаётганини таъкидлашган.\n3. Камроқ зўриқиш. Нью-йорклик арт-директор Матильда Калнинг таъкидлашича, у капсулали гардеробдан фойдалана бошлаганидан буён кун давомида кийими ҳақида камроқ ўйлайдиган бўлган. Эндиликда у ўзига ўзи “бу кийимим ўта расмий эмасмикин? Жуда очиқ кийинмадимми?” каби саволларни беришдан қутулган.\n4. Қувват камроқ сарфланади. Таниқли режиссёр Кристофер Нолан мана шундай фикрда. У катта гардеробда кийим танлаш, уларни асраб-авайлаш, ювиб-тозалаш қувват талаб қилади дейди. Бундай инсонлар ўз вақт ва қувватларини ижодга сарфлашни маъқул кўришади.\n5. Оз, лекин сифатли. “Илгари кийим жавоним ранг-баранг қандлар чиқадиган қандолат фабрикасига ўхшарди, — дейди ёш оналардан бири. — Эндиликда эса менинг капсулали гардеробим худди қимматбаҳо ресторанга ўхшайди. Менда танлаш имконияти кам, лекин кийимларимнинг ҳар бири менга ёқадиган даражада. Мен бу кийимларда нафақат кўркам кўринаман, балки ўзимни яхши ҳис қиламан”.\n6. Олиймақомлик. Америкалик ёзувчи Элис Грегори шундай ёзади: “Ҳар куни бир хил кийимда юриш қойилмақом. Бу ўзингни таниқли деб ҳис қилишнинг энг арзон ва осон йўли. Бир хил кийим сизнинг етуклигингизни, мўътадиллигингизни, қадриятларингизни акс эттиради. Болалар китобларидаги қаҳрамонлар доимо бир хил кийимда бўлишади — улар ўрнак олиш, ўзгармасликнинг намунасидир”.\n7. Пул камроқ сарфланади. Тан олайлик: кийим жавонларимизда шунчалик кўп кийим-кечак борки, уларнинг айримларини ҳаттоки киймаганмиз ҳам. Энди эса бу кийимларга қанча пулингизни сарфлаганингизни ҳисобланг!\nКомментарии (2) | Добавить: 13.11.2015\n2. FarruxbekStudio (13.11.2015 21:08)\n1. Realman01 (13.11.2015 17:20)\nYaxwiyu, shu hozirda sifatli kiyimlani topisham qiyin b6b qoldi!


Депутат Мақсуда Ворисова карантин чоралари кучайтирилишида фуқароларни айблади - Zamin.uz\n09:55 / 13.07.2020\nАгар аҳоли карантин чораларига бепарво ва тавсияларга беписанд бўлса, касалликни бошқариб бўлмай қолади. Бу ҳақда Олий Мажлис Қонунчилик палатаси депутати Мақсуда Ворисова 12 июль куни «Ўзбекистон 24» телеканалига берган интервьюсида айтиб ўтди.\nДепутат Мақсуда Ворисова ўз чиқишида коронавирус инфекциясининг кўпайиб кетишига одамлар карантин чекловлари юмшатилишини нотўғри тушунгани билан боғлади.\n«Биз касаллик янги тарқалган маҳалда карантин чораларини қатъий қўлладик. Аҳолимиз карантин чораларига риоя қилиб, уйда ўтирди ва касалликни узатилиш – юқиш занжири кесилгандек бўлди. Аҳолида мана шу касаллик аниқланиши кескин камайгандан кейин карантин чоралари бирин-сирин енгиллатиб, юмшатилиб борилди. Лекин натижада, аҳоли ўртасида нотўғри фикр туғилиб қолди – касалликни биз енгдик, энди юқмас экан», – дейди Ворисова.\nМақсуда Ворисова шифокор сифатида масофани сақлаш, ниқобдан фойдаланиш, тез-тез қўлини ювиш, ўзини ҳимоялаш, деган тавсияларга аҳоли етарли даражада эътибор бермай қўйганига алоҳида урғу берди.\n«Натижада, нафақат карантин зоналарида балки аҳоли ўртасида касаллик жуда тез тарқалиб бормоқда ва энг ёмони унинг оғир ҳолатлари кўпаймоқда, ўлим ҳолатларини ҳар куни эшитяпмиз. Агар аҳолимиз бугунги кунда ўша тавсия қилинган карантин чораларига, гигиеник тавсияларга қатъий риоя қилса, биз аҳолини мана шу ҳолатда, яъни касалликни чегараланган ҳолатида ушлаб қоламиз. Агар карантин чораларига бепарво бўлсак, тавсияларга беписанд бўлсак, касаллик бизни устимиздан ғалаба қозонади ва у бошқариб бўлмайдиган ҳолатга тушиб қолишимиз мумкин», – деди у.\nАввалроқ Соғлиқни сақлаш вазирининг биринчи ўринбосари Баҳодир Юсуфалиев соғлиқни сақлаш тизими ўзининг вазифасини бажариши, лекин аҳоли, биринчи навбатда, тартиб-интизомга – санитария-эпидемилогия талабларга, албатта, риоя қилиши кераклигини айтиб ўтган эди.\n8-04-2020, 14:20, Жамият


Қозоғистонда нечта одам коронавирусни юқтириши мумкинлиги...\nҚозоғистонда коронавирусни юқтирганлар сони бу йил ёзда 3,5 мингдан ошмайди, дея умид қилмоқда республика соғлиқни сақлаш вазири Елжан Британов.\n«РИА Новости»нинг ёзишича, Қозоғистонда 302 та коронавирус ҳолати тасдиқланди, бир киши ҳаётдан кўз юмди. 16 мартдан бошлаб мамлакатда фавқулодда ҳолат тартиби амалда. 19 мартдан Нурсултон ва Олмаота карантинда. 30 мартдан яна олтита шаҳар карантинга олинган: Атирау, Караганда, Темиртау, Сарань, Шахтинск ва Абай. Бир қатор вилоятларда ҳам чекловчи карантин чоралари кўрилган.\n«Агар уч ойлик давр — март-апрель-майни оладиган бўлсак, Қозоғистонда касалликни юқтирувчилар сони 3,5 мингдан ошмаслигига умид қиламиз. Шундан келиб чиқиб куч ва маблағимизни ҳисобга оламиз», — дейди у душанба куни ўтказилган брифингда.\nБритановнинг ҳисоб-китобларига қараганда, ҳукумат томонидан кўрилаётган карантин чоралари ва юзага келган эпидемиологик вазиятни ҳисобга олган ҳолда мамлакатда эпидемиянинг энг юқори нуқтаси апрелда ўтиб кетади.\n«Умуман олганда, эпидемиянинг энг юқори чўққисидан апрелда ўтамиз деб ўйлайман. Кейинчалик Қозоғистонда инфекция юқиш сонини босқичма-босқич камайтириш мақсадида карантин чораларини давом эттирамиз», — деб таъкидлади у.\nҚозоғистон эпидемия коронавирус


Энди ҳамма мактабларга бирдек пул ажратилмайди: халқ таълимида ваучер тизими йўлга қўйилмоқда\n15:46 / 01.02.2019\nФото: Ma’rifat нашри\nЖорий йилда халқ таълими тизимини ривожлантириш учун давлат бюджетидан 17 триллион сўм ажратилган. Мазкур маблағнинг мактабларда мақсадли сарфланишининг янгича — ваучер тизими йўлга қўйилмоқда, дея хабар беради Ma’rifat нашри.\nМақолада баён этилишича, ўқув сифатининг юқорилиги ва қулай шарт-шароит яратилгани билан нуфузи ошган мактабларда бола сони меъёридан ортиқ. Табиийки, бундай мактабларининг раҳбарияти ва педагогик жамоаси нисбатан кўп меҳнат қилади. Шу ҳудуддаги бошқа мактаблар эса ота-оналар ишончини унчалик қозона олмагани ёки бошқа сабабларга кўра, ўқувчи сони муассаса қувватига нисбатан камайиб кетган. Аммо ҳар иккала таълим муассасасига давлат томонидан бир хил миқдорда маблағ ажратилади. Ваучер тизими айни шу номутаносибликни бартараф этади. Яъни мактабларга ажратилаётган маблағ бола сонига қараб белгиланади.\nХорижий тажриба асосида бойитилган тажриба лойиҳа Мирзо Улуғбек туманида синовдан ўтказилмоқда. Бу таклифга қаратилган молиялаштиришдан (яъни таълим муассасасининг номи қанчалик машҳур бўлса, унга шунча кўп пул ажратилади) талабга қараб молиялаштириш (ўқувчилар таълим олиш учун қайси муассасани кўпроқ танласа, шунга кўпроқ пул ажратилади) тизимига босқичма-босқич ўтилишидир.\nМаблағларни бундай тақсимлашни йўлга қўйиш учун ушбу пуллар ўқув даргоҳида тўғридан-тўғри эмас, балки истеъмолчилар (ўқувчилар ва уларнинг ота-оналари) орқали йўналтирилади.\n— Шу кунгача харажатлар сметаси барча мактаблар учун бир хил тасдиқланарди, — дейди Мирзо Улуғбек туман халқ таълими бўлими мудири Яхшигул Шодиева. — Масалан, тумандаги 50-мактабда 222, 71-мактабда 2647, 187-мактабда 2391 нафар ўқувчи ўқиса, 148-, 222-мактабларда атиги 500дан зиёд бола таҳсил олади, холос. Ваучер тизими асосида мактабларга бола сонига қараб маблағ ажратилиши таълим сифатини ошириб, жамоада соғлом рақобат муҳитини яратади. Талаб юқори бўлган мактаблар берилган маблағ асосида шароитини янада яхшилаб, ўқитувчиларни рағбатлантириб боради.\nТаъкидланишича, энди ишласа-ишламаса бир зайлда пул олмаслигини яхши англаган раҳбарлар мактаб мавқеини кўтаришга, унинг моддий-техник базасини яхшилашга, малакали кадрлар жамоасини шакллантиришга уринади. Тажриба муваффақиятли якунланса, тармоқ мактаблар лойиҳаси кенгайтирилади. Номдор мактабга атрофдаги ўқувчи сони кам бўлган мактаблар А корпус сифатида қўшиб берилади.\nАҚШ, Буюк Британия, Австралия, Янги Зеландия, Дания, Испания каби ривожланган давлатларда ваучер дастури жорий қилингач, ижобий натижалар кузатилган.\nИлмий тилда айтганда, таълим ваучери таълим хизматларининг муайян миқдори давлат томонидан турли шаклда қоплаб берилишидир. Бундай ваучер давлат билан тузилган шартномадек гап. Давлат шу тариқа ўз фуқаросига таълим хизматини пул сарфламай туриб сотиб олиш ҳуқуқини кафолатлайди. Тизим «Маблағлар мактабнинг эмас, балки ўқувчининг ортидан эргашади», тамойилига асосланади.\nТаълим ваучерининг асосий вазифаси:\nистеъмолчига танлов имкониятини кенгайтириш;\nтаълим тизимида бозор муносабатларини ривожлантириш;\nтаълим хизматларининг сифатини ошириш;\nтаълим соҳасидаги молиявий оқимларнинг шаффофлигини таъминлаш ҳисобланади.\n«Болалар таълими учун бутун мамлакат аҳолиси солиқлар шаклида пул тўлайди, — деб ёзади ваучер тизимини тадқиқ қилган америкалик олим Пол Питерсон. — Бу гўё касса ўйнагандек гап. Бугун менинг фарзандим мактабда ўқияпти ва бунинг учун ҳамма пул тўлаяпти, эртага у ўқишни тугатади, сизнинг фарзандингиз мактабга киради. Унинг таълими учун ҳам барчамиз пул тўлаймиз...»\nАлбатта, янги тизим амалиётга татбиқ этилиши билан соҳа муаммолари дарров ҳал бўлиб қолмайди. Муҳими, дастур ўқувчиларга таълим муассасасини танлаш имкониятини боради, мактаблар ўртасида рақобат пайдо бўлади. Улар ҳар бир ўқувчи учун курашга киришади. \n21:54 / 30.06.2020\n1 июлдан халқ таълими тизимидаги ихтисослаштирилган мактабларга қабул бошланади – ХТВ\n10:56 / 11.06.2020\nШавкат Мирзиёев халқ таълими вазирининг ўринбосарини тайинлади


Сайлов-2017 натижалари: ЎзЛиДеП етакчиликни сақлаб қолди\n08.01.2018 18:07 0 194\nТошкент шаҳар халқ депутатлари туман Кенгашлари сайловига тайёргарлик кўриш ва уни ўтказиш жараёнини ёритиш буйича ягона матбуот марказида сайловнинг якуний натижаларига бағишланган матбуот анжумани бўлиб ўтди. Бу ҳақда ЎзА хабар бермоқда.\nТошкент шаҳар сайлов комиссияси раиси Х.Каримов ташкил этилган барча 330 сайлов округидан депутатлар тўлиқ сайланганини маълум қилди. Сайловда Тошкент шаҳрида рўйхатга олинган 1 миллион 560 мингдан зиёд сайловчиларнинг 1 миллион 267 мингдан ортиқроғи иштирок этган. Бу сайловчилар умумий сонининг 81,2 фоизини ташкил этади.\nСиёсат 19/02, 01:45\nИталиядаги парламент сайловига назар: кимнинг имконияти қандай?


Сeркабобонинг ҳийласи | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариСeркабобонинг ҳийласи\nБор эди-ю, йўқ эди, оч эди-ю тўқ эди. Қадимги замонда қари бир серкабобо бор эди. Унинг ўғил-қизлари, невара-чеваралари мингдан ошиқ эди. У тоғ этагидаги кенг яйловда ўйнаб-кулиб, тинчгина яшар эдилар.\nКунлардан бир куни бир оч бўри буларнинг дарагини эшитиб, келди. Бўри секин тоққа чиқиб, тошларнинг орқасидан мўралаб қарабди.\n— Бай-бай-бай, ҳаммаси ҳам бир-биридан семиз. — Бўри оғзининг сувини оқизиб, қорни очиб, нафси ҳакалак отиб турган бўлса ҳам зўрға ўзини тўхтатиб, айтибди:\n— Шошилиш керак эмас. Ҳозир бирортасини тутиб олсам, бошқалари қочиб кетади. Яхшиси, аввал панароқ жойдан бир уй топай: кундузи уйдан чиқмай, бекиниб ётай, кечалари овга чиқай, шундай қилиб, бу аҳмоқ эчкиларни еб юрай.\nОрадан бир ҳафта ўтмай, бўрининг ҳийласи билиниб қолди. Эчкилар серкабобонинг уйига йиғилиб, мажлис қилдилар. Бўрининг устидан арслонга арз қилиб, ёрдам сўрамоқчи бўлдилар. Бу вазифани бажариш учун серкабобо ва яна бир эчкини вакил қилиб сайладилар. Мажлис ёпилиши билан вакиллар арслоннинг уйига қараб йўл солдилар. Улар кечгача юриб, кун ботганда етиб бордилар. Ҳайбатли арслон мўйловини бураб, уйида ёлғиз ўтирган эди. Вакиллар қўл қовуштириб, салом бериб кирдилар.\n— Нима иш билан келдингиз? — деб, асрлон қовоғини солиб сўради. Серкабобо йиғламсираган товуш билан арз қилди:\n— Мен бир мўйсафид, дуогўйингизман, ёшим етмишдан ўтди. Сиз подшоҳимиз давлатингиз соясида мана шу тоғ этагидаги яйловда бола-чақаларим билан тинчгина яшар эдим. Яқиндан бери бир золим бўри пайдо бўлиб, ҳар кеча болаларимни ўғирлаб кетади. Сиз подшоҳимиз шу ўғрининг жазосини берасиз, деб арз қилиб келдик.\nАрслоннинг жаҳли чиқиб, сочлари тик бўлди:\n— Қайси довюрак мендан қўрқмай фуқароларимга зулм қилар экан? Юринглар, ҳозир бориб жазосини бераман, — деб ирғиб турди. Вакиллар арслон билан бирга яйловга қараб йўл солдилар. Кеча ойдин эди. Тоғдан ўтганда, эчкиларга қараб кетаётган бўрини кўрдилар. Арслон бир югуриб, бўрига етди-да, қорнини ёриб ташлади. Серкабобо ўз ҳамроҳи билан хурсанд бўлиб, бу яхши хабарни болаларига етказишга шошилди. Эртаси, тонг отиб, ҳали кун чиқмаган эди. Арслон келиб, ҳамма эчкиларни бир жойга тўплаб айтди:\n— Мен кеча бўрини ўлдириб сизларни оиимдан қутқардим. Шу катта хизматимнинг эвазига ҳар кун эрталаб бир эчкини нонуштам учун уйимга юбориб туринглар. Агарда бўйин товлаб юбормасангиз, бир кечада ҳаммангизни ўлдираман.\nЭчкилар нима жавоб қилишни билмай бир-бирларига қараб, ҳайрон бўлиб қолдилар. Ўртадан Серкабобо туриб, “хўп”, деди ва ҳар куни бир эчкини етказиб беришга ваъда берди. Арслон “хамир учидан патир”, деб бир семиз эчкини ҳайдаб кетди.\nЭчкилар яна тўпланиб, маслаҳат қилдилар. Арслонни йўқотиш учун ҳеч қандай чора тополмай, кечалаб узоқ бир жойга қочиб кетишга қарор қилдилар. Серкабобо оппоқ, узун соқолини тутамлаб узоқ ўйлагач, болаларига айтди. Бу кеча ҳам сабр қилинглар, иложини топмасак, эртага қочиб кетамиз. Эчкилар туни билан қолиб, бутун кечани қайғу билан ўтказдилар. Серкабобо эрталаб туриб, арслоннинг уйига жўнади. Йўлда бир-икки соат дам олиб, кечроқ етиб борди. Арслон нонуштага эчкининг кеч қолишидан ғазабланиб ўтирган эди.\nУ Серкабобони кўргач, бақириб юборди:\n— Нимага кеч келдинг?\nСеркабобо шошилиб жавоб берди:\n— Мен эрталаб бир семиз эчкини олиб келаётган эдим. Сизга ўхшаш бир катта арслон йўлимизни тўсиб, қаерга боришимизни сўради. Мен сизга берган ваъдамни, ҳам шу ваъдага асосан ҳалиги эчкини олиб келаётганимни айтдим. Бу сўздан унинг аччиғи келиб:\n«Бу ерда мендан бошқа подшоҳ йўқ. Ҳар куни эрталаб нонушталик эчкини менинг уйимга олиб бор”, — деб бизни ҳайдаб кетди. У уйини кўрсатиб менга жавоб берди. Сизга олиб келаётган шеригимни олиб қолди. Шунинг учун хизматингизга кеч қолдим. — Арслон бу сўзни эшитгач, ўтдек ёнди, кўзлари қонга тўлди:\n— Юр, уйини менга кўрсат, подшоҳлигини кўрсатиб қўяман, — деб Серкабобо билан йўлга чиқди. Йўл бўйида жуда чуқур қудуқ бўлиб, Серкабобо арслонни ҳалиги қудуқ бошига олиб бориб, “Душманингиз мана шу ерда”, деб кўрсатди. Икковлари қудуқ ичига қарадилар. Арслон ўзининг ҳам, Серкабобонинг сувратини сувда кўриб, эчкини олиб қўйган арслон деб ўйлади ва ўзини қудуққа ташлаб юборди. Сўнгра, Серкабобо:\n— Қалайсиз, подшоҳим? Эчкининг гўшти ширинми? — деб қаттиқ кулиб юборди-да, болаларининг олдига қайтиб кетди ва тинч яшай бошладилар.\n← Аввалги Аввалги Хуршид Дўстмуҳаммад. Ақлли кулги ёхуд кулгили ақл\nКейинги → Кейинги: Фақирнинг эчкиси


Юмшоқ томли Аston Martin DB11 моделининг илк суратлари пайдо бўлди\n15:59 / 17.09.2016\nAston Martin компанияси DB11 суперкарининг— Volante номи билан ишлаб чиқарилувчи томи очиладиган русумини намойиш этди. Компания шу пайтгача томи ёпиқ ва ён ҳамда устига ниқоблар ёпиштирилган прототипи суратларини автоҳаваскорлар эътиборига ҳавола қилган эди. Модель расман 2018 йил баҳоридан ишлаб чиқарила бошланади.\nDB11 купеси шу йилнинг март ойида тақдим этилганди. У, «Астон»нинг биринчи турбо двигателига эга модели бўлди. Суперкарга 5,2-литрли, 12 цилиндрли, 608 от кучига эга мотор жойланди. Машинанинг узатмалар қутиси 8 босқичли ZF автоматикаси бўлиб, машина орқа ўқига ўзи блокланадиган дифференциал ҳамда оғирлик кучини назорат қилувчи тизим ҳам жойланган.\nБундай машина 3, сонияда «юз»га чиқа олади. Унинг энг юқори тезлиги соатига 322 кмни ташкил этади.\nАстон Мартин DB11 модели шу йилнинг тўртинчи чорагидан Европада тўпламига қараб, 204,9 минг евродан сотила бошланади.


Москвадаги ёнғин 45 кишини ҳаётдан олиб кетди\nМосквадаги наркологик шифохонада юз берган ёнғинда 43 бемор аёл ва икки ҳамшира ҳалок бўлди, 10 киши жароҳатланди. Айрим беморлар оғир аҳволга шифохонага ётқизилди, юздан ортиқ бемор хавфсиз жойга кўчирилди.\nОммавий ахборот воситалари хабарига кўра, ёнғин маҳаллий вақт билан тонгги бирдан 42 дақиқа ўтганда бошланган. Ўт ўчирувчилар воқеа жойига 10 дақиқадан кам вақт ичида етиб борган ва 20 дақиқага қолмай ёнғин ўчирилган.\nРоссия Фавқулодда вазиятлар вазирлигининг воқеа жойини бориб кўрган юқори лавозимли вакили Юрий Ненашев ёнғин қасддан ўт қўйиш оқибатида содир этилганига кўпроқ ишонишини билдирди.\n“Ёнғин манбаси ошхонада бўлганини ҳозирданоқ айтиш мумкин. Бу ёнғин қасддан ўт қўйиш оқибатида содир бўлганига биз 90 фоиз ишонамиз”, - деди Ю.Ненашев.\nМосква шаҳри прокурори Юрий Сёмин ёнғин чиқишига олиб келган бошқа сабаблар ҳам ўрганилаётганини маълум қилди.\nЁнғин қурбонларининг аксарияти наркотик моддалар истеъмол қилиш ва спиртли ичкиликка рўжу қўйишдан даволанаётган беморлардир. Улар ёнғин пайтида тутундан заҳарланиб ўлгани хабар қилиняпти.\nЮ.Ненашевнинг айтишича, шифохона эшиклари қулф бўлгани ва деразаларга панжаралар ўрнатилгани учун ёнғин пайтида беморлар бинодан ташқарига қочиб чиқа олмаган.\n“Қурбонлар сони кўп бўлишининг асосий сабаби шуки, хавфсизлик йўлаги бўлишига қарамай, бир эшикка ўрнатилган панжара қулф бўлган, иккинчи эшик қуюқ тутундан кўринмай қолган. Шунинг учун одамлар бинодан ташқарига қочиб чиқа олмай нобуд бўлган. Ёнғин пайтида шифохонанинг тўрт ходими иш жойида бўлган. Аммо улар беморларни ташқарига олиб чиқишга ёрдам бера олмай, ўзи бинодан қочиб чиқишга мажбур бўлган”, - деди Ю.Ненашев.\nРоссия Фавқулодда вазиятлар вазирлиги жорий йил бошида ёнғин хавфсизлиги қоидаларига риоя қилинмагани, яъни деразалар ва йўлакларга панжаралар ўрнатилгани учун мазкур шифохонани ёпмоқчи бўлган, бироқ суд вазирлик талабини қондирмаган эди.\nАввал ҳам Россиядаги наркологик ва руҳий хасталар даволанадиган шифохоналарда ёнғин рўй бериб, бир неча одам нобуд бўлгани кузатилган.\nЎтган йил декабрда Москва яқинидаги асаб касалликлари шифохонасида рўй берган ёнғинда 7 киши ўлганди. 2005 йил март ойида эса Самара шаҳридаги наркологик шифохонада чиққан ёнғин 7 кишини ҳаётдан олиб кетган эди.


Трамп чиқишида ҳавога Россия байроқлари улоқтирилди - BBC O'zbek\nImage caption Трампнинг айрим мухлислари Россия байроқлари билан келган\nДональд Трампнинг Харрисбургдаги нутқи давомида номаълум кимса камера ўнгида бир даста Россия байроғини улоқтирди. АҚШ Президенти бу маҳал лавозимни эгаллаганига 100 кунини нишонлашг мақсадида тарафдорлари билан учрашаётган эди.\nТрамп "Американи қайтадан буюк қилиш учун курашимизни энди бошлаяпмиз", деган гапларни айтган вақти оломон ичидан кимдир Россия байроқларини ҳавога отган.\nMSNBC журналисти Стив Копак байроқларнинг камерага тушиб қолганига эътибор қаратган. У ушбу тасвирларни Twitter га жойлади ва "Трамп нутқ қилаётганда кимдир камералар кўз ўнгида ҳавога Россия байроқларини улоқтирди", деб ёзди.\nТрамп сайловолди кампанияси даврида Россия билан алоқаларни тиклаши ҳақида сўз берган эди.\n2015 йилнинг 14 август куни у Президентликка номзод сифатида "Ўйлашимча, Путин билан яхши чиқишамиз", деган. Россия Президенти бунга жавобан Трампни истеъдодли ва ёрқин шахс деб атаганди.\nКремлпараст сиёсатчилар, депутат ва сенаторлар ҳам Трампни мақтаган ҳамда унга катта умид билдирган эди.\nБироқ Трамп ҳокимиятга келиши билан Россия ва АҚШ муносабатлари ёмонлашишда давом этди. 7 апрел куни эса АҚШ Суриянинг Идлибдаги Шайрат ҳаво базасига "Томагавк" русумли 59 та қанотли ракета билан бомбалади. Вашингтон Асад режимини кимёвий қурол ишлатишда айблади.\nШундан сўнг Путин Трамп келганидан сўнг Москва ва Вашингтон ўртасида ишонч даражаси Барак Обама давридагидан ҳам тушиб кетганини маълум қилди.\nПенсилванияда чиқиш қилган Трамп Россияни Обама даврида имзоланган халқаро келишувларни танқид қилаётган вақтда тилга олиб ўтди.\n"Ҳукуматимиз АҚШ тўлайдиган ва зарар кўрадиган, юошқа давлатлар фоойда кўрадиган халқаро шартномаларни тузишга интилди. Бунга Иқлим бўйича бир томонлама Париж битимини ҳам мисол қилиш мумкин. АҚШ миллиардлаб доллар тўлади, Хитой, Россия ва Ҳиндистон ҳеч қандай улуш қўшишмади ва қўшишмаяпти ҳам", - деган у.


Суриялик Ангела Меркелнинг ота-онаси унинг келажаги учун курашмоқчи\n16:54 / 27.11.2016\nГермания ҳукумати қизларини мамлакат канцлери исми билан атаган суриялик оилага бошпана беришдан бош тортди.\nБир ёшга тўлган Ангела Меркелнинг ота-онаси қизлари Германияда бутунлай қолиши учун курашишни мақсад қилишган.\nҚизнинг онасининг исми Чета Аль-Хамза бўлиб, Германияга 2015 йилда келган. Отаси эса Мамун Аль-Хамза. Унинг рафиқаси ҳуқуқшунослик йўналишида таҳсил олган, аммо мамлакатдаги қуролли қарама-қаршилик сабаб диплом олишга муваффақ бўлмаган.\n— Биз Сурияни уруш сабаб тарк этдик. ИШИД ҳам Башар Асаднинг ҳукумат кучлари ҳам мени ўз томонларига оғдириб олишга ҳаракат қилишди. Шу сабаб биз мамлакатни ташлаб кетишга мажбур бўлдик, — деди Мамун Аль-Хамза. — Мен Сурия халқини яхши кўраман, шу сабаб на у ва на бу томонда жанг қилишни истамайман.\nУлар Дуйсбургда дунёга келган қизларига мамлакат канцлери ҳурмати учун унинг номини беришган.\nУлар қонуний асосда Германияда қолиш учун рухсатни кутиб Менхенгладбах шаҳрида яшаётган эдилар. Аммо оилага Суриядаги қуролли низолар тугагач, Германиядан кетишлари лозимлигини айтишди.\n— Бизга Германиядан бошпана беришмади, фақат мамлакатда бўлишни таъминловчи чекланган ҳуқуқ тақдим этувчи ҳужжат беришди. Бундай ҳужжатни Суриянинг кўплаб фуқаролари қўлга киритмоқда, — Мамун. — Албатта, биз Германияда қолишни истаймиз. Мен қизимнинг ёрқин келажаги учун курашишим керак.\nКичкина Меркелнинг ота-онаси қизининг келажагини айнан Европада кўрмоқда. Яқин вақт ичида улар қизларини маҳаллий болалар боғчасига беришмоқчи. Аммо улар қачондир ўз ватанларига ҳам қайтиб кетишлари мумкинлигини рад этиб бўлмайди\nИсроил Ил-20 ҳалокатига нима сабаб бўлганини маълум қилди\n18:17 / 21.09.2018\nBild: немисларнинг аксарияти Меркель истеъфосини хоҳлашмоқда\n16:44 / 21.09.2018\nОАВ: Меркель Мэйни очиқчасига ҳақорат қилди


Саакашвилига қарши намойишлар давом этмоқда\n13 май 2021, Тошкент вақти: 07:51\nГрузия пойтахти Тбилисида президент Михаил Саакашвилига қарши норозилик намойиши иккинчи кун давом этмоқда.\nНамойишнинг дастлабки кунида 50 минг одам қатнашган эди. 3 ноябрь кунги намойишда ўн мингга яқин фуқаро қатнашди. Йиғилганлар олдида чиқиш қилган мухолифатдаги Республикачилар партияси раҳбари Давид Усупашвили намойишлар ўз мақсадига етмагунича давом этишини айтди.\n“Намойиш халқ президент М.Саакашвили ва унинг сафдошлари хоҳлаган нарсадан бошқа нарсани исташини тушуниб етгунига қадар давом этади. Ўз мақсадимизга етмагунимизча намойиш давом этаверади”, – деди мухолифат раҳбари.\nНамойишчилар олдида чиқиш қилган мухолифатнинг бошқа раҳбарлари ҳам М.Саакашвилининг истеъфосини талаб қилди.


Ота-онага қилинган яхшилик гуноҳларни ўчиради - Mehrob.uz\nМақолалар access_time2-сентябр 2019, 10:07\nМаълумки, Аллоҳ таоло Одам алайҳиссаломни халқ қилиб, у Зотнинг…\nМасжид access_time21-июнь 2017, 17:53\n"Мирза Юсуф" жоме масжидидаги Қуръони карим хатмонасига қизғин…\nОта-онага қилинган яхшилик гуноҳларни ўчиради\naccess_time11-июнь 2019, 10:55 visibility2359\n«Жавҳаратунна яро» китобда айтиладики, ҳомила эркак ва аёлнинг уруғларидан ҳосил бўлади. Эркакнинг уруғи умуртқа томондан, аёлники эса кўкрак томондан келади. Эркакнинг уруғидан боланинг суяги, мустаҳкам аъзолари бино бўлса, аёлникидан юмшоқ этлари ва ҳоказолар бино бўлади. Шунинг учун, яъни қон ва суяк эркакдан бўлгани учун насаб нисбати эркакка берилади. Боланинг асл пайдо бўлиши онанинг кўкрагидан бўлгани учун ҳар қандай йиғлаётган болага эътибор қилинг – ким овутса ҳам овунмайди, аммо онаси унинг бошини бағрига босса, минг хархаша қилаётган бўлса ҳам шу заҳоти тинчланади, овунади. Демак, йиғлаётган бола онасининг бағрига бошини қўйса, дарров юпаниб қолади. Эҳтимол, асли шу ёқдан келгани учундир.\nАммо ота-онага кўрсатилган эҳтиромнинг энг юксак чўққиси шуки, Аллоҳ таоло Ўзининг розилигини ота-онанинг розилигига боғлаб қўйган.\nИмом Табароний Абдуллоҳ ибн Амр розияллоҳу анҳумодан ривоят қилади:\n«Робб субҳанаҳу ва таолонинг ризоси ота-онанинг розилигидадир, У Зотнинг ғазаби эса ота-онанинг ғазабидадир».\nДемак, Аллоҳ таолони рози қиламан деган инсон нима қилиши керак экан? Ота-онасини рози қилиши керак экан. Энг осон йўли шу, биродарлар. Аллоҳни ғазабидан қўрққан киши нима қилиши керак? Ота-онасининг ғазабини чиқармаслиги керак. Набий соллаллоҳу алайҳи васаллам «Ким ота-онаси ҳаёт бўла туриб жаннатни қўлдан чиқарса, ҳолига вой бўлсин», деб марҳамат қилганлар.\nИмом Муслим бу ҳадисни Абу Ҳурайрадан ривоят қилганлар.\nАраб тилидаги «Бурни ерга ишқалансин» деган ибора «хор бўлсин» деган маънони англатади. Бу жуда чиройли ўхшатмадир. Бурни ерга ишқаланган, яъни юзтубан ерга йиқилиб, хор бўлган одамнинг ҳолати сифатланади. Набий соллаллоҳу алайҳи васаллам «бурни ерга ишқалансин» деб уч марта айтдилар. Шунда «Кимнинг бурни, эй Аллоҳнинг Расули?» деб сўрашди. У зот: «Ким Рамазонга етиб борса-ю, бу ойда мағфират қилинмаса, бурни ерга ишқалансин», дедилар.\nРамазон – мағфират қилиниш учун кенг имконият ойи ҳисобланади, бу ойда Аллоҳ таолонинг раҳмати эшиклари очилади. Яратиб берилган шунча шароитдан банда фойдаланмаса, Рамазонда бошқа ойлардаги каби кайф-сафо билан ўтказиб юборса ва жаннатга ҳақли бўла олмаса, унинг бурни ерга ишқалансин. Ёки кимнинг ҳузурида менинг исмим зикр қилинса-ю, лекин у салавот айтмаса, унинг бурни ерга ишқалансин. Зеро, мўмин-мусулмонлар яъни умри давомида бир марта салавот айтиши фарз ҳисобланади. Бир даврада Пайғамбаримиз соллаллоҳу алайҳи васалламнинг исмлари бевосита ёки билвосита зикр қилинганда бир марта бўлса ҳам салавот айтиб қўйиш вожиб ҳисобланади. Ҳар сафар зикр қилинганда айтиш эса суннат бўлади. Шунинг учун бир марта салавот айтишга ҳам ярамаган одамнинг бурни ерга ишқалансин. Учинчиси эса кимнинг ота-онаси бўла туриб, жаннатга кира олмаса, унинг ҳам бурни ерга ишқалансин. Ота-она ҳаётлигида жаннатий бўлиш осон бўлади. Шунинг учун бўлса керак, имом Аҳмад ибн Ҳанбал раҳматуллоҳи алайҳ «Ота-онага қилинган яхшилик гуноҳи кабираларга каффорат бўлади» деган эканлар. Имом Бухорий ва имом Муслим буюк саҳобий Абдуллоҳ ибн Масъуд розияллоҳу анҳудан ривоят қилган ҳадисда у зот Пайғамбаримиз соллаллоҳу алайҳи васалламдан «Аллоҳ таолога энг севимли амал нима?» деб сўраганлар. Шунда сарвари коинот «Ўз вақтида ўқилган намоз. Кейин ота-онага яхшилик қилиш», деганлар.\nИмом Бухорий ва имом Муслим Абдуллоҳ ибн Амр розияллоҳу анҳумодан ривоят қилган ҳадисда шундай дейилади:\n«Бир куни бир одам келиб, «Эй Аллоҳнинг Расули, ҳижрат ва жиҳод учун сизга байъат қилиб, савобини Аллоҳдан сўрамоқчиман», деди. Шунда ҳазрати Набий алайҳиссалом «Ота-онанг ёки уларнинг бирлари ҳаётми?» деб сўрадилар. У: «Икковлари ҳам ҳаёт», деб жавоб берди. У зот: «Сен Аллоҳдан савоб кутяпсанми?» дедилар. У: «Ҳа» деб жавоб берди. Шунда Расулуллоҳ соллаллоҳу алайҳи васаллам: «Ота-онангнинг ҳузурига қайтиб бориб, уларга яхши муносабатда бўл», дедилар».\nИмом Абу Довуд ривоят қиладилар: «Пайғамбаримиз соллаллоҳу алайҳи васаллам билан бирга ўтирган эдик, ногаҳон Бану Салама қавмидан бир одам келиб, «Эй Аллоҳнинг Расули, ота-онам ўтиб кетгандан кейин ҳам уларга бирор яхшилик қилишим мумкинми?» деб сўради. «Албатта бўлади. Уларнинг ҳаққига дуо қил», дедилар.\nҲадис матнидаги «солат» сўзи бу ерда намоз маъносида эмас, балки уларнинг ҳаққига дуо қилиш маъонсида келган. Намоз баданий ибодат бўлиб, вафот этган одамнинг номидан намоз ўқиб бўлмайди, биродарлар. Шунинг учун бу ерда ота-онанинг ҳаққига дуо қилиш, улар учун истиғфор айтиш, гуноҳларини кечишини Аллоҳдан сўраш, уларнинг ҳаётлик пайтида қилган аҳдларини, ваъдалари, назрларини амалга ошириш кабилар тушунилади. Шунингдек, ота-онаси орқали қариндош бўлганларга силаи раҳм қилиш, ота-онанинг дўстларини ҳурмат қилиш ҳам шулар жумласидандир. Мана шу амаллар, яъни ота-онани дуо қилиш, ҳаққига истиғфор айтиш, уларнинг аҳдларини бажариш, ота-она орқали қариндошлар билан яхши муомала қилиш, ота-онанинг дўстлари билан алоқа қилиб туриш, борди-келди қилиб туриш ота-онанинг руҳини шод қиладиган амаллардан экан, биродарлар.\nЯна бир ҳадисни ўқиймиз. «Абдуллоҳ ибн Умар розияллоҳу анҳумо билан кетаётган эдик, бир аъробий учраб қолиб, Ибн Умарга ўзини таништирди. Шунда Ибн Умар ўзлари миниб келаётган эшакни аъробийга бериб, унга миндириб қўйдилар, сўнг саллаларини ҳам ечиб, унга кийдириб қўйдилар. «Эй Абдуллоҳ, унга икки дирҳам берсангиз ҳам кифоя эди-ку?» десак, «Бу киши отам ҳазрати Умарни танийдиган одам эди», дедилар».\nОтасини таниган, отаси билан гаплашган, кўришган одамга шунчалик эҳтиром кўрсатиляпти. Субҳаналлоҳ!


Бечора Шавкат Мирзиё АҚШ делегациясини қабул қилганмиш, аммо учрашув жойида нимага АҚШ байроғи йўқ? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:25 - Бечора Шавкат Мирзиё АҚШ делегациясини қабул қилганмиш, аммо учрашув жойида нимага АҚШ байроғи йўқ?\nЎзбекистонда ҳукмронлик қилаётган тожиклар режимининг бош қўғирчоқ ахборот воситаси ЎзА “Ўзбекистон Республикаси Президенти АҚШ делегациясини қабул қилди” сарлавҳали хабар эълон қилди. Аммо, ҳақиқат бошқача, бечора Шакват Мирзиё 14 май куни Миссисипи штати губернатори Филипп Брайант бошчилигидаги делегацияни қабул қилган. Буни АҚШ делегацияси дейиш учун одам аҳмоқ бўлиши керак.\nБу учрашувда олинган расмга қаранг, у ерда АҚШнинг байроғи ҳам йўқ. Бунинг устига, Шавкат Мирзиё билан бирга учрашувга қатнашаётганлар бошларини кўтармасдан Шавкат Мирзиёнинг гапларини ёзиб олиш билан машғуллар.\nХабардан маълум бўлишича, Филипп Брайант бошчилигидаги делегация 16-17 май кунлари Навоий шаҳрида АҚШ ва Канаданинг 40 дан ортиқ компанияси иштирокида бўлиб ўтадиган Ўзбекистон-АҚШ-Канада бизнес форумида иштирок этиш учун келган экан. Бугунги учрашув эса, оддий масхарабозлик бўлган, холос. Чунки, бу учрашув ҳақидаги хабарда пичоққа илинадиган биронта гап йўқ.


Япония мамлакат қишлоқ хўжалиги соҳасига хорижий ишчиларни жалб этади » Ўзбекистон янгиликлари – Zamin.uz\nЯпония мамлакат қишлоқ хўжалиги соҳасига хорижий ишчиларни жалб этади\nЯпония ҳукумати малакали хорижий ишчиларга махсус иқтисодий зоналарнинг қишлоқ хўжалиги секторида меҳнат қилиш имконини беради. Бу фермер хўжаликларидаги ишчи кучининг етишмовчилиги билан боғлиқ, деб маълум қилди Япония бош вазири Синдзо Абэ миллий стратегик махсус зоналар масалалари бўйича маслаҳатлашув кенгаши йиғилишида. Бу ҳақда Japan Times'га асосланиб Кун.уз сайти хабар бермоқда.\nТаклиф чекланган: улар бир қатор талабларга жавоб берувчи номзодларга тақдим этилади. Бунинг учун ўз мамлакатида қишлоқ хўжалиги соҳасида университет даражасида таълим олган бўлиниши ва япон тилида мулоқот қила билиш талаб этилади. Махсус зоналардаги иш берувчилар хорижий ишчиларга японларга худди шу меҳнат учун тўлайдиган маблағни беришлари лозим.\nБу янгилик 1993 йилда амалга жорий этилган тизимдан чекиниш демакдир. У ривожланаётган давлатлардан бўлган малакасиз ишчиларга қишлоқ хўжалиги ва бошқа соҳаларда меҳнат қилиш имконини берган. Бундай тизим ишчи кучининг арзонлаштириш усули сифатида жиддий танқид остига олинган.\nМахсус стратегик зоналар эса ўз олдига Акита, Ибараки, Аити ва Нагасаки префектураларидаги фермаларга малакали ишчиларни жалб қилишни мақсад қилиб қўйган. Ҳудудий тикланиш вазири Кодзо Ямамотонинг журналистларга хабар беришича, ҳукумат эндиликда янги тизимни яхшилаш учун иш олиб боради. Бу махсус стратегик зоналар ҳақидаги қонунчиликка қўшимчалар киритишни кўзда тутади.\nҲукумат маълумотларига кўра, 2015 йилда фермерлик билан шуғулланган 2,10 миллион киши 65 ёшдан катта бўлган.\nБундан ташқари, йиғилишда ҳукумат махсус стратегик зоналарда болаларни парвариш қилиш бўйича кичик марказларга 5 ёшгача бўлган болаларга қараш имконини беришга ҳам қарор қилди. Бу кичик ёшдаги болаларнинг ота-оналарига ишга қайтиш имконини беради.\nТеглар: етишмовчилиги мақсад тикланиш секторида бўйича қилишни\nМева ва сабзавотлар учун давлат камида 40 фоиз олдиндан ҳақ тўлайди\n06:44 / 05-05-2017\nТуркия Россиядан импорт қилинадиган макка ва буғдойга 130 фоизлик бож киритди\n09:38 / 17-03-2017\nРоссия Ўзбекистонга шакар ва ёғ маҳсулотлари экспортини бир неча баробарга оширишга тайёр\n15:50 / 03-02-2017\nЎзбекистонда яна 4 та эркин иқтисодий зона ташкил этилиши мумкин\n14:58 / 22-11-2016\n2016 йилда 176та тадбиркорлик субъекти 255 млн долларлик мева-сабзавот маҳсулотлари экспорт қилди\n23:42 / 19-09-2016\nЎзбекистон Россияга етказиб берадиган мева-сабзавотлар ҳажмини 17 бараварга ошириши мумкин\n16:36 / 02-06-2016


Қирғизистоннинг қазилма бойликлари мамлакат чекка жойлари аҳолиси учун муҳтамал хавф-хатар ташийди - Фарғона.Ру ахборот агентлиги\n02:46 msk, 4 Июль 2020\n31.05.2007 21:28 msk\nБир неча ойдирки, Қирғизистонда Жеруй ва Андаш олтин конлари атрофида жунбушга келган эҳтирослар сусаймаяпти, уларга элтувчи автойўллар норозилик билдирувчилар томонидан гоҳ тўсилиб, гоҳ очилаяпти. Маҳаллий аҳоли ичидан чиққан фаоллар, уларнинг фикрича, ҳудуддаги экологик вазиятга хавф солаётган қазиш ишларини тўхтатишни талаб қилмоқдалар. Расмийларнинг саъй-ҳаракатлари ҳали бирор-бир конкрет натижага олиб келгани йўқ. Иш ҳатто шу даражага бориб етдики, бош вазир Алмаз Атамбаев ҳудудга ташриф буюрган пайтда унинг машинасини маҳаллий аҳоли тошбўрон қилиб ташлади. Аснода бу каби муаммолар республика кончилик соҳаси йирик объектларининг ҳар бирида юзага келиши мумкин.\nЭкологик муаммолар 2007 йилнинг июнь ойи охирида Бишкекда ўтказилиши кўзда тутилмиш ноҳукумат ташкилотлари миллий форумига тайёргарлик доирасида Жалолободда бўлиб ўтган давра суҳбатининг ҳам асосий мавзуси бўлди.\nТашаббус ёрдамга шошади\nЭлликдан ортиқ текширилган олтин конларига эга бўлмиш Қирғизистон олтин заҳиралари ҳамда уларни қазиб олиш бўйича постсовет ҳудудида Россия ва Ўзбекистондан кейин учинчи ўринда туради. Олтин ва руда конларининг текширилган заҳиралари, турли тахминларга кўра, икки ярим тоннагача олтинни ташкил этади. Ҳозирги пайтда тўртта йирик кон – Қумтор, Мақмал, Сўлтўнсари ва Терексай конларида қазиш ишлари олиб борилмоқда. Яқин келажакда баҳсу жанжалларга сабаб бўлган Жеруй, Андаш, шунингдек, Талдибулақ ва Тўғўлўқ конларини ўзлаштириш режаланганди.\nБу тоғли мамлакатнинг қазилма бойликлари, олтиндан ташқари, қалай, сурма, нефть ва газ, кўмир, мармар, кремний, вольфрам каби қимматбаҳо қазилмалар ва бошқа кам учровчи металларга бой. Шунинг учун ҳам маҳаллий ва чет эллик сармоядорларнинг кончилик соҳасига бўлган катта қизиқишини тушуниш мумкин.\nГарчи олтин ва бошқа қимматбаҳо металл конлари тоғли жойларда жойлашган бўлса ҳам, қайта ишлаш корхоналари аҳоли пунктларига яқин жойларда жойлашган, бу ерлардаги аҳоли қимматбаҳо металлар қазиб олинишидан қарийб ҳеч қандай наф кўрмайди, аксинча, бундан атроф-муҳитнинг булғангани қолади, холос. Қишлоқликлар мамлакат аҳолисининг учдан икки қисмини ташкил қиладилар, Қирғизистон фуқароларининг айнан шунчаси фақирликда кун кечиради. Ноҳукумат ташкилотларининг вакиллари асрлардан буён “олтин устида” яшаётган қишлоқликлар ва тоғликлар аҳволининг ночорлигига коррупция ҳамда конлардан фойдаланишда шаффофлик йўқлигини сабаб қилиб кўрсатадилар.\nШунинг учун ҳам Қирғизистон Буюк Британия бош вазири Тони Блэр томонидан Барқарор ривожланиш бўйича бутунжаҳон саммитида (2002 йилнинг сентябрь ойи) олға сурилган Кончилик фаолиятида шаффофликни ошириш ташаббусини (КФШОТ) қўллаб-қувватлаган йигирма икки мамлакат қаторига қўшилгани мантиқли ишдай кўринади. Бу ташаббус ҳукуматлар, тоғ-руда ширкатлари, халқаро ва ноҳукумат ташкилотларининг тоғ жинсларини қазиб олишдан тушадиган тўлов ва даромадлар шаффофлигини ошириш учун база яратиш бўйича саъй-ҳаракатларини ихтиёрий равишда бирлаштиришни кўзда тутади. Ташаббус иштирокчиларининг фикрича, табиий бойликларга нисбатан эҳтиёткорона муносабатда бўлиш мамлакатлар ва минтақаларнинг барқарор иқтисодий ўсиши ва ривожланишига асос бўлиши керак.\nЖаҳон Банкининг кончилик саноати бўйича маслаҳатчиси Чўлпон Дийқановага кўра, жаҳоннинг олтин қазиб олувчи 55 мамлакатидан йигирма иккитаси, шу жумладан, Россия, Қозоғистон, Озарбайжон ва Қирғизистон каби постсовет ўлкалари ҳам мазкур ташаббусга қўшилганлар. Бу жойларда, айниқса, ривожланаётган мамлакатларда одамлар асосан фақирона кун кечирадилар. “Маҳаллий аҳоли жалб қилинаётган сармоялар ва кончиликдан келаётган даромадлар ҳақида ҳеч нарса билмайди, - дейди Чўлпон Дийқанова. – Улар бу ширкатларнинг қанча солиқ тўлаётганларини ва бу маблағлар қаерга сарфланаётганини ҳам билмайдилар”.\nҚирғизистонда бу солиқлар, одатда, республика бюжетига тушади, маҳаллий аҳоли эса бундан ҳеч қанақа фойда топмайди. Қайд этиш жоизки, кончилик соҳасининг ишлаб чиқаришдаги улуши қирқ фоизни, мамлакат ИЯМдаги ҳиссаси эса қарийб эллик фоизни ташкил қилади.\nҚирғизистон пойтахтидан кўра Тошкентга яқинроқ жойда жойлашган Чотқол туманида энг йирик конлардан бири бўлмиш Терексой кони ишлаб турибди. Бу ерда “Қирғизолтин” давлат корхонасидан ташқари ҳудуд ривожига мутлақо алоқаси бўлмаган ўнлаб ташкилот ва корхоналар олтин қазиб олиш билан шуғулланадилар. Бундан ташқари, бу жойда ноқонуний равишда олтин қазиб олиш ва сотиш иши кенг ёйилган, бу маҳаллий аҳоли учун аллақачон тирикчилик манбаларидан бирига айланган. Бу каби “олтин васвасаси” натижасида ҳудуд экологиясига улкан зарар етмоқда.\nМаҳаллий фуқаро, “ФОАТ” жамоатчилик бирлашмаси раёсати раиси Турғунбай Атабековнинг маълум қилишича, хитойлик сармоядорлар бу ерда шундоққина дарё ёқасида ишлаяптилар ва унинг асрлардан буён шаклланган ўзанини бузаяптилар. Улар дарё бўйидаги дарахтларни кесаяптилар, бу дарахтларни тиклаш имкони бўлмагани сабабли уларни кесиш қонун билан қатъий таъқиқланган. Бундан ташқари, Атабеков маълумотларига кўра, сўнгги икки йил ичида хорижий компаниялар ўзлари томонидан ўттиз тоннадан кам бўлмаган олтин қазиб олинганини таъкидламоқдалар, аммо маҳаллий аҳоли бу ҳажмни 4-5 баробар кўп эканини айтаяпти. Атабеков мисол сифатида бундан кўра кичикроқ бошқа бир кон бўйича маълумотларни келтиради, у ерда йилига икки юз килограммгача олтин қазиб олинади.\nАтабеков маълумотларига кўра, Чотқолдаги конларда қазиш ишларини амалга ошириш учун йигирма учта фирма рухсатнома (лицензия) олган ва улардан фақат саккизтасигина маҳаллий қайддан ўтган. “Маълум бўлишича, [олтин қазиб олиш учун] лицензия олиш машинага рақам олишдек осон экан, - дея таажжуб изҳор қилади жамоатчилик ташкилоти раиси. – Биз уларнинг бу ерда ишлашларига қарши эмасмиз, аммо марҳамат қилиб улар буни очиқ-ошкор амалга оширсинлар. Одамларимизни ишга олсинлар, уларга нормал шароит яратсинлар”.\nАтабековнинг фикрича, Қирғизистон ўн тўртта халқаро ҳужжат қаторида имзолаган, қазилмаларни қазиб олишда томонларнинг ўзаро муносабатларини тартибга солувчи ва атроф-муҳитни муҳофаза қилиш бўйича томонларнинг мажбуриятлари аниқ қилиб кўрсатилган Орхус конвенциясига риоя қилиш юзасидан Жамоатчилик миллий комиссиясини тузиш керак. “Терексай қирғиз халқи учун Қумтордан кейинги иккинчи катта фирибга айланиб қолмаслиги керак”, - дея сўзини якунлайди Атабеков. У фуқаролик секторининг кўплаб вакиллари ҳамда мамлакат парламентидаги айрим депутатларнинг Қирғизистон асосий кони бўлмиш Қумторда қазиш ишларини олиб бориш бўйича канадаликлар билан имзоланган битим Қирғизистон томон учун асоратга туширувчи шартнома бўлгани ҳақидаги фикрига қўшилади.\nБаъзан экологлар айбдорларнинг жазоланишига эришган пайтлар ҳам бўлади, аммо бу деярли рамзий характерга эга бўлади. Дейлик, Людмила Нишанбаевага кўра, Чотқолдаги дарё бўйида ўсувчи ўрмонларни кесганлик учун айбдорлар беш юз минг сўм (13 минг доллардан кўпроқ) жарима тўлаганлар, бироқ етказилган зарар миқдори миллионлаган сўмларга тенг. “Бир гал қазиб олиш лойиҳасида электр узатиш тармоғини кўчириш кўзда тутилганди, бироқ буни ҳеч ким назорат қилмагани учун бу иш қилинмай қолиб кетди”, - дейди у. Маҳаллий аҳоли сармоядорларга бу каби катта ишларга пул сарфлашдан кўра, маҳаллий амалдорларга пул бериб қўя қолиш осонроқ, деб ўйлашга мойил. Людмила Нишанбаева битимнинг рекультивацион қисми алоҳида ҳужжатда баён қилиб берилишини ва уни маҳаллий аҳоли ўқий олишига имкон яратилишини таклиф қилади.\nАйтиш керакки, Қирғизистонда бу муаммо фақат бугунга келиб кўтарилаётгани йўқ. Мамлакатда совет Қирғизистонини чорак аср бошқарган Турдақун Усубалиевнинг сиёсий демаршини яхши биладилар. Мустақилликнинг дастлабки йилларида парламент депутати бўлган Т. Усубалиев қазиб олинган олтиннинг ўша пайтдаги мамлакат раҳбарияти томонидан қай тариқа ишлатилганлиги ҳақидаги иш юзасидан парламент тинглови ўтказилишини ташкил қилганди. Олий Кенгаш (Қирғизистоннинг ўша пайтидаги парламенти) Президент истеъфосини талаб қилганди ва собиқ президент Асқар Ақаев олтин операциясидан тушган маблағларнинг қаерга ишлатилгани ҳақида ҳисобот топширишига тўғри келганди. Иш Ҳукуматнинг истеъфога кетиши ва маҳаллий таҳлилчиларнинг фикрича, Усубалиев амбицияларини қондириш билан тугаганди - унга Нориндаги кўмир конларидан бири мулк ўлароқ берилганди. Бу воқеадан қирғизистонликлар эсида кейинчалик истеъфога кетган мамлакат бош вазири Чингишевнинг “мамлакатда фақат аҳмоқлар ва танбалларгина ўғрилик қилмаяптилар”, деган гапи қолганди.\nЖалолободда ўтказилган давра суҳбатида ноҳукумат сектори вакиллари маҳаллий ҳамжамиятлар ролини фаоллаштириш, табиий бойликлардан фойдаланиш устидан назоратни кучайтириш учун фуқаролик сектори кучини бирлаштириш зарурлиги ҳақида гапирдилар. Шу билан бирга, давра суҳбати ташкилотчиси Чўлпўн Дийқанова муаммони “Талас вилоятида кузатилаётганидек пикет ва митинглар ўтказиш йўли билан эмас, балки маданий йўл билан, музокаралар олиб бориш воситасида бартараф қилиш лозим”лигини қайд этди. Бироқ, таниқли ҳуқуқ ҳимоячиларининг баёнотларига қараганда, буни амалга ошириш осон кечмайди.\n29 май куни Бишкекда ўтказилган ва Таласдаги воқеаларга бағишланган матбуот анжуманида республикадаги етакчи ҳуқуқни муҳофаза қилиш ва жамоатчилик ташкилотларининг раҳбарлари расмийларни фуқаролик сектори ташаббусларини бўғаётганликда айбладилар. Улар мамлакат бош вазири ҳудудга ташриф буюрган чоғда унинг машинасига тош отган НҲТ Талас вилоят ҳудудий бўлинмалари аъзоларининг қўлга олинганидан норозилик билдирдилар. “Агар мамлакат раҳбарияти бундан буён ҳам шу тахлитда иш тутса, фуқаролар ўз фикрини бошқачароқ шаклда ифодалашга ҳаракат қиладилар, бу ҳақда биз президент маъмурияти бошлиғи Медет Садирқулов билан гаплашдик...” – деди “Халқаро чидамлилик учун” жамоатчилик жамғармаси раҳбари Рая Қадирова.\n“Интербилим” ҳуқуқни ҳимоя қилиш маркази директори Асия Сассиқбаева аҳоли ва расмийлар ўртасидаги кўплаб зиддиятларга сабаб фуқароларнинг мамлакат раҳбариятига нисбатан ишончсизлигини эканини билдирди. Коалициянинг ижрочи директори Жирғалбек Турдуқўжўев эса Таласдаги кишиларнинг қўлга олиниши “расмийларнинг ўз халқига қарши террори дебочаси” эканини айтди.


Пеле Криштиану Роналду Лионель Мессидан кучлироқ келажак эса Неймарга тегишли 3-08-2021, 09:44 | Zamin.uz\n21:50 / 13.03.2015\nEurosport.ru ресурсининг хабар беришича, уч карра жаҳон чемпиони Пеле Неймар Лионель Мессидан сўнг “Барселона” етакчисига айланиш ва Бразилияга чемпионликни қайтариш салоҳиятига эгалигини айтиб ўтган.\n“Мессининг бир неча йиллик устунлигидан сўнг айни пайтда Криштиану биринчи рақамли футболчига айланди, – дейди Пеле L’Uomo Vogue журналига берган интервьюсида, – Лионелнинг ҳам ўз кучли тарафлари бор албатта. Келажак эса Неймарга тегишли. У “Барселона” етакчисига айланиш ва Бразилияга чемпионликни қайтариш салоҳиятига эга”.\nФутбол қиролининг фикрича, у замонавий футболда ҳам энг кучли ўйинчилардан бирига айланиши мумкин эди.\n“Ишончим комилки, бугунги футболда ҳам муваффақият қозона олишим мумкин эди. Футболчини футболчи қиладиган нарса юқори техника эмас, иқтидор ва садоқатдир. Нимадан афсусдаман? Иккита нарсадан: Олимпия ўйинларида иштирок этмаганимдан ва “Уэмбли”да бирорта учрашув ўтказмаганимдан”, дейди Пеле.\nЯнгиликлар » Спорт » Пеле: Криштиану Роналду Лионель Мессидан кучлироқ, келажак эса Неймарга тегишли


Абдулла Қодирий боғида Hampton by Hilton меҳмонхонаcи қурилади - YANGILIK .RU yangilik.ru\nАбдулла Қодирий боғида Hampton by Hilton меҳмонхонаcи қурилади\n20 март куни Hampton by Hilton Tashkent Park Abdula Kodiri меҳмонхонасининг пойдеворига вақт капсуласини қўйиш тантанали маросими бўлиб ўтди.\nТадбирда Тошкент шаҳар ҳокимининг ўринбосари – Инвестиция ва ташқи савдо бошқармасининг бошлиғи Шароф Раҳмонов, Олмазор туманининг ҳокими Абдумажид Муллажонов ва BI Group компанияси вакиллари иштирок этдилар. Қозоғистон тарафидан Қозоғистон Республикасининг Ўзбекистондаги элчихонаси маслаҳатчи-элчиси Қанат Ҳасенов ва BI Group директорлар кенгашининг раиси Айдин Раҳимбаевлар вакиллик қилди.\nBI Group компанияси лойиҳа доирасида нафақат қурувчи, балки инвестори бўлиб, инвестициялар миқдори 100 миллиард сўмдан ортиқни ташкил қилади. Янги объект пойтахтимизнинг марказида жойлашади, меҳмонхонадан 120 хона ва бизнес-марказ ўрин олади. Лойиҳа жорий йилнинг май ойида бошланиб, 2022 йил июнь ойида фойдаланишга топширилади.\nТадбирда қурилиш туфайли турли соҳаларга тегишли ўнлаб янги иш ўринлари ташкил этилиши, лойиҳанинг ўзи эса икки қардош республика ўртасидаги муваффаққиятли ҳамкорликнинг ёрқин намунларидан бири бўлиши алоҳида таъкидланди.\nBI Group — инновацион қурилиш холдинги Қозоғистон кўчмас мулк бозорида етакчидир. Ўз фаолиятини 1995 йилдан амалга ошириб келмоқда, дунёнинг энг йирик қурилиш компаниялари ENR Top 250 Global Contractors рейтингига киради.\nHampton by Hilton Tashkent Park Abdula Kodiri —BI Group ва Hilton Worldwide’нинг тўртинчи қўшма лойиҳасидир.\nСирдарёда 18 ёшли йигит қариндоши томонидан 10 марта пичоқлаб ўлдирилди


Ҳокимнинг фаолияти ижобий баҳоланди\nЖанубий Қозоғистон вилояти маслаҳатининг навбатдаги ХIV сессияси ўтди. Унда минтақамиз раҳбари Жансейит Туймебаев жорий йилнинг 7 ойида амалга оширилган ишлар хусусида ҳисобот берди.\nДепутатларга 15 дақиқали видеолавҳа намойиш этилиб, вилоятнинг ижтимоий-иқтисодий ривожланиши натижалари акс эттирилган китобчалар тарқатилди.\n2017 йилнинг дастлабки етти ойи мобайнида энг муҳим ижтимоий-иқтисодий кўрсаткичлар ўсишда давом этди. Чунончи, 439,1 млрд. тенгелик саноат маҳсулотлари ишлаб чиқарилиб, ўтган йилнинг шу даври билан таққослаганда 0,3 фоизга ўсган. Қайта ишлаш саноатида 301,3 млрд. тенгелик маҳсулот ишлаб чиқарилди, бу эса 34,6 млрд. тенгега кўп.\nЖорий йилда асосий капиталга жалб этилган сармоялар 229,9 млрд. тенгени ташкил қилди. Унинг республика бўйича улуши 5,7 фоиз. Капитал жалб этиш бўйича юритилган тизимли иш туфайли вилоятимиз республикада 1-ўринга кўтарилди.\nАйни вақтда хорижлик сармоядорлар билан 40 та учрашув ташкил этилди. Натижада, Бирлашган Араб Амирликлари билан дори-дармон ва тиббий ускуналар, Россия билан Евро-5 меъёрларига мувофиқ келувчи бензин чиқарувчи нефтни қайта ишлаш заводи, ХХР билан биоэтанол ва фосфор ўғити ишлаб чиқарувчи заводлар қуришга келишиб олинди. Шунингдек, Хитой компаниялари ёрдамида 200 МВт қувватга эга қуёш электростанцияси қурилади.\nВилоятимизда фаолият юритаётган кичик ва ўрта тадбиркорлик субъектлари сони 177 709тага етди. Улар 158,3 млрд. тенгелик маҳсулот чиқаришди.\nХўжаликларни йириклаштириш жараёни давом этмоқда. Ўтган йилгидан икки баравар кўп – 297 та қишлоқ хўжалик ширкати барпо этилди. Уларнинг умумий сони 539 тага етди. Шуни ҳам айтиш керакки, бу жараёнда вилоятимиз мамлакатимиз бўйича пешқадамликни қўлдан бермай келмоқда.\nВилоят раҳбарининг ишини ижобий баҳолаган вилоят маслаҳати депутатлари қатор долзарб масалалар юзасидан саволлар бердилар.\nЙиғилишни якунларкан, вилоят ҳокими Ж. Туймебаев Элбошининг узоқни кўзлаган сиёсати туфайли вилоятнинг ривожланиши учун барча шарт-шароитлар яратилганини таъкидлади ҳамда минтақамизнинг ижтимоий-иқтисодий тараққиёти йўлида ҳамжиҳатликда меҳнат қилишга чақирди. Шунингдек, ҳоким вилоятда аҳолининг фаровонлиги ортиб бораётганига урғу берди ва бу йўналишдаги ишларнинг давом этишини билдирди.\nА. САРМОНОВ, 2017-08-25, 20:14 147


Мендес Никони "Валенсия"да ижарага олмоқчи » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Испания » Мендес Никони "Валенсия"да ижарага олмоқчи\nМендес Никони "Валенсия"да ижарага олмоқчи\nХорхе Мендес Жоан Лапорта билан учрашувидан тўлиқ фойдаланди. Нико Гонсалеснинг агенти сифатида у бир нечта таклифлар билан келган, аммо "Барселона" уни сотишдан бош тортгач, португалиялик барча томонлар учун ечим топди.\nМаълумки, футболчи Хави томонидан ўзини кам баҳоланаётганини ҳис қилмоқда ва у кўпроқ дақиқалар талаб қилмоқда. "Барса" клуби уни йўқотишни истамагани учун трансфер варианти кучли ва унинг мижозини жойлаштириш учун Валенсиядан яхшироқ жой бор.\nЭслатиб ўтамиз, Мендес Питер Лимнинг стратегик ҳамкори ва Гаттузо жамоасини арзон нархларда кучайтиришни ўйлайди, Никони унинг эгалиги ҳақида ўйлаш барча томонлар учун жозибадор вариант бўлади.\nФутболчи яшил чироқ ёққан бўларди, чунки у билан 2024 йилгача шартномаси бор "Барселона" билан боҒланишда давом этар эди, бундан ташқари кўп қўшинларини йўқотадиган "Валенсия"да мунтазам ўйнаш имкониятлари ҳам бор эди. медуллар учун оҒир вазн сифатида азулграна бўларди.


Ўзбекистонда яна “Исломий давлат” байроғи пайдо бўлдими? - BBC O'zbek\nЎзбекистонда яна “Исломий давлат” байроғи пайдо бўлдими?\nImage caption Бунга ўхшаш байроқ ўтган йилнинг августида пойтахт Тошкент кўчаларидан бирида ҳам пайдо бўлган\nЯнгийўлдаги мактаблардан бирида Сурия ва Ироқда фаолият қилаётган "Исломий Давлат" гуруҳиникига ўхшаш байроқ осиб кетилган.\nRegnum хабар агентлигининг хабар қилишича, ҳодиса ортидан мактаб бир неча кунга ёпиб қўйилган ва ҳозир қайта очилган.\nЎзбекистонда "Исломий Давлат" жангари гуруҳи билан боғлиқ ҳодиса илк бор кузатилаётгани йўқ.\nБир неча кун олдин Бухорода айни гуруҳга тегишли байроқ осиб кетилгани ҳақида хабарлар келган.\nЖорий ой бошларида Тошкент вилояти Паркент туманидаги Ҳисорак қишлоғида ИШИД рамзлари бор диний мазмундаги варақалар топилиши ортидан кенг кўламли текширув ишлари олиб борилган.\nПаркентдаги амалиётга юзлаб милиция, махсус кучлар ва ҳарбий техника жалб этилгани ҳам айтилганди.\nЎтган йилнинг август ойида эса, Тошкент шаҳрининг Юнусобод туманидаги кўприкка "Исломий Давлат"никига ўхшаш байроқ осиб кетилгани ва кўплаб одамлар сўроқ қилингани ҳақидаги хабарлар тарқалди.\nТошкентдан журналист ва ҳуқуқ фаоли Абдураҳмон Ташанов бу ишларни ИШИД номи билан маълум радикал гуруҳ хайрихоҳлари амалга ошираётган бўлиши мумкинлигига ишонади.\n"Мен ҳақиқатда шундай деб ўйлайман. Ҳақиқатда шу хом хаёлда юрган, халқаро коалиция кучлари курашаётганига қарамасдан, ҳамкорлик орзусида юрган одамлар Ўзбекистонда ҳақиқатдан бор. Ҳар ҳолда яширин, чунки бу қонун билан тақиқланган. Биз ўз хизмат фаолиятимиз даврида, ҳуқуқ ҳимоячилиги бўладими, журналистлик бўладими, бундай одамларга дуч келганмиз", дейди журналист.\nАбдураҳмон Ташановга кўра, бундай қарашдаги одамларнинг мавжудлигини эса, мамлакатдаги диний ҳақлар чеклангани, ижтимоий-иқтисодий танглик, бундан ташқари, Ислом ҳақида етарли билимга эга бўлмаслик ҳолатлари билан боғлаш мумкин.\n"Ўзбекистон ҳукумати терроризм, экстремизмга қарши курашар экан, диний эркинликларни топтаётгани бор гап, лекин мамлакатда диний терроризмнинг ўзига яраша илдизлари бор ва илгаридан бўлган. Бу илдизларни келтириб чиқарувчи омиллар ҳам бор. Бу ижтимоий танглик, одамларнинг эрки бўғилиши билан боғланади... Ўзбекистонда диний таълим чекланган, одамлар Ислом ёки диннинг моҳиятини унча яхши тушунмайди. Шунинг учун, ичидан қандайдир гуруҳлар пайдо бўлади... Мамлакат катта унинг ҳар битта тешигини, ҳар битта эшигини, сарҳадини ҳимоя қилиб қолиш қийин. Шунинг учун, четдан ёки ичимиздан байроқ тикишлар, ўзини намойишкорона кўрсатиш ҳодисалар бор", дейди журналист.\nАввалроқ, Ўзбекистон Миллий Хавфсизлик Хизмати "Исломий Давлат" жангарилари Афғонистоннинг Турманистон билан чегара ҳудудларида яширингани ва Ўзбекистон билан чегарада ўз фаолиятларини кучайтираётгани ҳақида маълум қилди.\nЎз ўрнида Тошкентдаги кўприкка ИШИД (Ироқ ва Шом Исломий Давлати) байроғи билан бир хил байроқнинг осиб кетилиши ортидан эса, бундай ишлар МХХнинг ўзини иши деган фикрлар ҳам пайдо бўлганди. Айрим кузатувчилар буни Ўзбекистонга ҳали ҳам экстремизм хавфи мавжуд эканини кўрсатиш мақсадида қилинган амал сифатида изоҳлашган.\nАммо, Абдураҳмон Ташанов бундай хулосалар холис ахборотнинг йўқлиги ортидан келиб чиқишини айтади.\n"Энди бизнинг қўлимизда информация умуман йўқлиги учун ҳар хил тахминларга суяниш мумкин. Ўзбекистон ҳукуматининг ўзи бундай ишларни амалга оширмоқда деган гаплар ҳам ана шундай фантазиялар маҳсули деган бўлардим. Лекин, сиёсий ақл билан қарайдиган бўлсак, ҳозир Ўзбекистонда бундай кампания олиб боришга ҳеч қандай ҳожат йўқ. Нафақат ҳожат йўқ, балки бунақа амаллар уларга ҳеч қандай фойда келтирмайди... Масалан, 1999 йилги портлашлари ҳукумат инсинеровкаси бўлди, бошқа деган гаплар бўлди. Андижон воқеаларида ҳақида шунақанги нарсалар бўлгани айтилди. Энди бу ҳодисалар кўп қиррали... Мен сўнгги ҳодисаларни кўп қиррали деб атамаган бўлардим. Чунки, агар шундай бўлганда, бунинг ташвиқотидан ҳукумат ўзига яраша фойдаланган бўларди. Мен Ўзбекистон ичкарисида туриб, бу ҳодисаларнинг аниқ тафсилотларидан хабарим йўқ. Буни МХХ уюштирганида, тарғибот васиталаридан, телевидение, газеталардан фойдаланарди. Ҳозиргача нафақат фойдаланиш, бу воқеани яширишнинг пайида бўлди", дейди у.\nЖурналистга кўра, Ўзбекистондаги оммавий ахборот воситаларида Сурия ва Ироқдаги вазият ўта чеклангани боис оддий одамларнинг ҳам "Исломий Давлат" атрофида кечаётган ҳодисалар борасида тасаввурлари ҳаминқадар дейиш мумкин.\nАммо, илгарироқ, Ўзбекистон оммавий-ахборот воситалари "Исломий давлат"га қарши тарғибот бошлашгани ҳақида гапирилган.\nБу кампанияга диний уламолар, журналистлар ва қўшиқчилар ҳам қўшилишган.\nТарғиботчилар ёшларни "Исломий давлат" жангари гуруҳи сафларига қўшилмасликка даъват қилишган.\nАйрим шаҳарларда милиция ходимлари рўмолли аёлларнинг жамоат жойларида пайдо бўлишига қаршилик қилгани ҳақида хабарлар тарқалганди.\nПрезидент Каримов ўтган йил ёзида илк бор "Исломий давлат" хавфидан огоҳлантирган эди.\nЎзбекистонлик: 'Исломий Давлат'га кўмак бериш учун тил бириктирмаганман'\nАҚШда яна бир ўзбекистонлик террорчиликда айбланмоқда\nТоҳир Йўлдош ва Президент Ислом Каримов. 1991 йил 9 декабр. Наманган\n'Тожикистонда Ўзбекистон Исломий Ҳаракатининг икки фаол аъзоси ўлдирилган'


Россия Мағрибга қайтмоқда\n19:25 / 11.10.2017\nРоссия Бош вазири Дмитрий Медведев Жазоирга ташриф буюриб, келгуси режадаги энергетик ва савдо соҳасидаги икки томонлама муносабатларни муҳокама этиши режалаштирилган. Медведевнинг Жазоир APS ахборот агентлигига берган интервьюсида «ушбу учрашув ўзаро манфаатли ҳамкорлик алоқаларини ривожлантиришга хизмат» қилишини таъкидлаган.\nМуҳокамада кўтарилган масалалар қисман ядро энергетикаси, агро саноат комплекси, фойдали ерости захираларни қазиб чиқариш, юқори технологик ечимлар ва фазони ўрганишга оид мавзулар, қурилиш ва фармацевтика соҳаларига тегишли экани алоҳида диққатга сазовор.\nLe Point нашрининг ёзишича, Россия ҳукумат раҳбари 2014 йил имзоланган ядро энергетикасига оид шартномаларни фаоллаштиришни истамоқда. Сўнгги пайтларда АҚШ, Европа ҳамжамияти Россия қишлоқ хўжалигининг келажагига хавф солиб туриши Жазоирда эришилажак янги битимлар билан қопланмоқда. Негаки, бу билан арзон ва сифатли қишлоқ хўжалиги маҳсулотлари Жазоирдан ҳам импорт қилиниши мумкинлигини англатади. Жараёнларни кузатиб туриб, Россиянинг Мағриб диёрига қайтиб келишини ишонч билан тасдиқласа бўладими, деган гумон пайдо бўлади.\nМасаланинг бошқа томонида эса Саудия подшоҳининг Москвага ташрифи турибди. Гарчи Абдул-Азиз Ол Сауд бундан аввал ҳам Ар-Риёд шаҳрининг ҳокими сифатида Москвага ташриф буюрган бўлса ҳам, ундан аввал ҳеч қайси Саудия подшоҳлари Россияга, собиқ СССР давлатига ҳам расман келмаган. Айнан мана шундай тарихий учрашувда Абдул-Азиз Ол Сауднинг «Россия билан ўзаро муносабатларни ривожлантириш манфаатдор» эканини билдириши жуда кўп саволларни келтириб чиқармоқда.\n«Камтарона» қилиб айтганда, икки давлат раҳбарлари умумий ҳисобда 3 миллиард долларга тенг шартномалар тўпламини имзолаган. Улар орасида Калашников қуролларини йиғиб тайёрлаш бўйича Саудияга махсус лицензиянинг тақдим этилгани ва Aramco нефть-газ компаниясининг «Роснефть» билан ҳамкорлик қилишга тайёр эканлиги қизиқарли ҳодиса бўлди.\nКремль: Медведев Путинга ҳукумат таркиби бўйича таклифлар киритмади\n17:16 / 11.05.2018


Мазкур тадбир Тошкент вақти билан соат 16:00да бошланади. Хабарингиз бор, ушбу нуфузли мусобақада юртимиз шарафини муз устида фигурали учиш устаси Миша Ге ва тоғ чанғиси спорти вакили Комилжон Тўхтаев ҳимоя қилади.\nУмуман олганда, бу галги олимпиада баҳсларида дунёнинг 92 давлатидан 2902 нафар спортчи иштирок этмоқда. Бу қишки Олимпия ўйинлари тарихидаги рекорд кўрсаткичдир. Пхёнханчда атлетлар спортнинг 7 тури ва 15 йўналишида 102 комплект медаллар учун кураш олиб боради.\nБу галги баҳсларда энг катта спорт делегацияси АҚШдан ташриф буюрган – 242 нафар спортчи. Бу борада Канада 226 вакили билан иккинчи, Швейцария эса 169 нафар атлети билан учинчи ўринда. Мезбонлардан 122 нафар вакил қатнашса, допинг можароси туфайли россиялик 168 нафар спортчи Халқаро олимпия қўмитаси байроғи остида беллашувларга киришади.\nМазкур рукндаги бошқа мақолалар: « Боксчи ва мураббийларимиз пул мукофотлари билан тақдирланди XXIII қишки Олимпия ўйинларининг тантанали очилиш маросими бўлиб ўтди »


АМУДАPЁ: У ҲАҚДА БИЛАСИЗМИ? - AmuNews.uz - энг сўнгги янгиликлар\nАМУДАPЁ: У ҲАҚДА БИЛАСИЗМИ?\nВоҳамиздаги жамики тирикликнинг асоси жўшқин Амударёмиз эканлигини тан олиб яшасак-да, у ҳақда кўпчилигимиз жуда кам маълумотга эгамиз. Қуйида баён этилган фикрларни ўқиш – ҳар биримиз учун фойдалидир.\nАмударё – Туркистон ўлкасидаги энг серсув, йирик дарё ҳисобланади. Амударёни юнон ва римликлар Оксус ёки Оксос, араблар Жайхун, маҳаллий халқлар дастлаб Ўкуз, Балх, Вахш, сўнгра Амул деб атаганлар. Амударё қуйи ва ўрта тўртламчи даврда Қорақум орқали ўтиб, Каспий денгизига қуйилган, тоғлардан сув оқими билан келтирилган оқизиқлар натижасида қумлар таркиб топган. Юқори тўртламчи даврда Амударё ҳозирги ўзани бўйича оққан. Оқимининг бир қисми жанубга оқиб, ҳозирги Ўзбўй ўзанини вужудга келтирган ва Каспий денгизига қуйилган. Шу даврда Сариқамиш бўйи дельтаси таркиб топган. Милоддан аввалги 3- ва 2-минг йилликлар орасида Амударё ҳозирги Туямўйин қисиғидан шимолга - Оқчадарё ўзанида оқиб, Орол денгизига унинг жануби-шарқидан қуйилган ва Оқчадарё дельтаси таркиб топган. Милоддан аввалги 2- ва 1-минг йилликларда Амударё ҳозирги йўналишда, яъни Орол денгизига жанубдан қуйила бошлаган. Ўша вақтдан бери Амударё Орол денгизига қуйилмоқда.\nАмударё оқимининг бир қисми Сариқамиш кўлига ҳам бориб турган. XIII асрда Амударёда мўғул босқинчиларининг Хоразм давлатига ҳужуми вақтида (1220 йил) Амударёнинг чап қирғоғидаги дамба ва тўғонлар бузиб ташланган, натижада Амударё суви яна Довдан ва Дарёлиқ қуруқ ўзанлари орқали Сариқамиш ботиғига оққан. Кейинроқ тўғон ва дамбалар тиклангач, Амударё яна аввалги ўзани орқали Орол денгизига қуйила бошлаган.\nXIV асрда ўзаро урушлар сабабли Амударё қирғоғидаги иншоотлар бузилган, сув яна Сариқамишга оққан, Ўзбўй ўзанида сув ҳатто Каспий денгизига йўналган. XVII аср бошида Амударёнинг чап қирғоғидаги тўсиқлар яна қайта тикланиши билан сув эски ўзани орқали оқа бошлаб, XVIII-XIX асрларда баъзан оқимнинг бир қисми Сариқамишга оққанлиги тарихий манбаларда қайд этилган.\nАмударё юқори қисмида Тожикистон ва Ўзбекистоннинг Афғонистон билан чегарасидан оқади. Амударё Афғонистон тоғларининг шимолий ён бағридан 4950 метрбаландликдаги музликдан бошланади. Воҳондарё Помирдаги Зўркўлдан чиқиб келадиган Помир дарёси билан қўшилгандан кейин, Панж деб аталади. Панжга ўнгдан Ғунт, Бартанг, Язғулом, Ванж, Қизилсув ирмоқлари келиб қўшилади. Ниҳоят, энг йирик ва серсув ирмоғи — Вахш дарёси қўшилгандан сўнг Амударё номини олади. Бу қисмида унга яна чапдан Қундуздарё, ўнгдан Кофарнихон, Сурхондарё қўшилади. Шерободдарё суви эса Амударёга аҳён-аҳёнда етиб боради, ундан ғарбдаги Кўҳитангдарё суви ҳам йўл-йўлакай экин майдонларини суғоришга сарф бўлади. Сурхондарё қуйилгандан кейин Амударёга то Орол денгизига етгунча 1200 км. дан зиёд масофада бошқа ирмоқ қўшилмайди. Зарафшон билан Қашқадарё эса Амударёнинг қадимий ирмоқлари бўлиб, уларнинг суви бутунлай суғоришга сарфланади.\nАмударёнинг асосий сув режими унинг юқори, тоғли қисмида шаклланади. Бу жойда Амударё тор, баъзан чуқур ва нишаби катта ўзандан оқади. Ўзан ўрта ҳисобда ҳар бир км.га 4 метрдан (айрим жойларда эса 10 метрдан ҳам кўп) пасайиб боради. Шу туфайли дарё жуда тез оқади,оқимнинг тезлиги 4-6 м3/сек. Дарё водийси ҳам тор, у Помир тоғ тизмасига кирувчи тик кўтарилган қояли тоғларни айланиб ўтади. Тоғ ораларидан жўшқин ирмоқлар келиб қўшилади.\nАмударё Сурхондарё қўшилгандан сўнг текисликдан оқа бошлайди ва тахминан Каркидан Питнаккача бўлган оралиқни дарёнинг ўрта оқими, деб ҳисоблаш мумкин. Дарё текисликка чиққач, Қорақум ва Қизилқум чўлларидан ўтиб, Орол денгизига қуйилади. Ўрта қисмида ўзаннинг ўртача кенглиги 1500 м., оқимининг тезлиги катталигидан (2-3 м/сек) ўзан ва қирғоқларини муттасил емиради, шу сабабли ўзан доимо ўзгариб туради. Амударёнинг ўрта ва қуйи оқимида айниқса, Хоразм воҳаси ва Қорақалпоғистонда (Урганч, Элликқалъа) қирғоқларнинг ўпирилиш ҳодисаси — дейгиш кузатилади. Кейинги даврда дарё ўзанининг ювилиши ҳам кузатилмоқда. 1990 йиллардан Амударё қуйи оқими Туямўйин сув омбори орқали бошқарилгач, бу ерларда дейгиш ҳодисасининг таъсири бир оз пасайди.\nТекисликда Амударё водийсининг эни 10—15 км. бўлиб, айрим жойларда 20—25 км.га етади. Водий кенгайган жойда учта терраса вужудга келган. Дарёнинг паст тоғлар орасидан ўтган жойларида водийнинг эни 350—380 м. дан ошмайди.Текислик қисмида дарёнинг ҳар иккала соҳилида қум гилдан таркиб топган, эни 2—3 км. келадиган қайирлар учрайди. Амударёнинг қуйи оқими Питнак яқинидаги Туямўйин қисиғидан то Орол денгизига қадар боради, қуйи оқимининг узунлиги 500 км., шундан 325 км. Нукус билан Орол денгизи оралиғига — дарёнинг ҳозирги дельтасига тўғри келади. Амударё серсув дарё, музлик ва қорлардан сув олади, ҳавзасида 1000 га яқин музлик (шу жумладан, Ер куррасидаги энг катта тоғ-водий музлиги — Федченко музлиги) бор. Сув йиғиш ҳавзасида катта майдонларни қорликлар эгаллаган.\nАмударёда энг кўп сув оқими июнь -июлда, энг кам оқим декабрь — мартда содир бўлади. Қиш мавсумида фақат грунт ва зовур сувлари ҳисобига тўйинади.\nАмударёнинг оқизиқларида ўсимликлар учун озиқ бўлган оҳак, калий, фосфор каби минерал моддалар бор. Йирик сув омборлари қурилиши натижасида дарё сувининг лойқалиги кескин камайди. Амударё ҳавзасидаги воҳалардан зовур ташламаларининг қарийб ярми дарёга оқизилиши сув шўрлигининг ортишига сабаб бўлмоқда.\nАмударёнинг суғоришда аҳамияти жуда катта. Чоржўй ва Хоразм воҳалари ерлари қадимдан суғорилиб, деҳқончилик қилиб келинади. Амударёнинг сув заҳираларидан кенг миқёсда фойдаланиш саксонинчи йиллардан авж олиб кетди. Дарёнинг юқори қисмида Вахш, Кофарниҳон, Сурхондарё каби ирмоқларидан каналлар чиқарилиб, Тожикистон ва Ўзбекистонда янги ерлар ўзлаштирилди. Ўрта оқимида 1954 йилда Қорақум канали қурилиши бошланди. Бухоро ерларини Амударё суви билан суғориш учун Аму-Қоракўл канали, Аму-Бухоро машина канали, Қарши магистрал канали қурилди. Амударё қуйи қисмида Тошсоқа, Шовот, Қиличниёзбой, Қипчоқ, Бўзсув, Суэнли, Пахтаарна, Қизкеткен, Кегайли, Қувонишжарма ирригация тизимларининг таъмирланиши натижасида 1974 йилда Тахиатош гидроузели ва 1978 йилда Туямўйин гидроузели қуриб битказилди, дарёдан каналларга сув олиш ҳажми кўпайди.\nҲозирги кунда Амударёнинг эски ўзанлари изидан Дарёлиқ ва Кўлли ташламалари ишга туширилган. Хоразм воҳасидан ер ости шўр сувлари Сариқамиш кўлига шу ташламалардан оқизилмоқда. Амударёнинг қуйи қисмида 60-йилларда ҳар бирининг узунлиги қарийб 100 км. бўлган бир неча йирик коллекторзовур тармоқлари қурилди. Уларнинг ўртача йиллик сув сарфи қарийб 5 — 20 м/сек. чамасида бўлиб, кўпчилиги сувини Орол денгизининг қуриб қолган қисмига қуймоқда. Амударё ҳавзасида сув тақчиллигининг кучайиши билан сув заҳирасидан оқилона фойдаланиш муаммоси тобора кескинлаша бошлади. Амударёнинг сув оқимини фақат мавсумлараро тартибга солишдан ташқари, кўп йиллик сув оқимини ҳам тартибга солиш зарур бўлади.\nНДПИ қошидаги 3-сонли Амударё академик лицейи тарих фани ўқитувчилари.\n(Фото - http://xorazm.uz)


Акмал Бурҳонов Коррупцияга қарши курашиш агентлиги директори этиб тайинланди - Daryo\n11:17, 15.07.2020 38493\n«Юксалиш» умуммиллий ҳаракати раиси, Олий Мажлис Қонунчилик палатаси депутати Акмал Бурҳонов Коррупцияга қарши курашиш агентлиги директори этиб тайинланди. Бу маълумотни «Дарё»га ҳукуматдаги манбалари тасдиқлади.\nЭслатиб ўтамиз, Коррупцияга қарши курашиш агентлиги Президент фармони билан 2020 йил, 29 июнда ташкил этилганди.\nАгентлик коррупциянинг олдини олиш ва унга қарши курашиш соҳасида давлат сиёсатини шакллантириш ва амалга оширишда махсус ваколатли давлат органи ҳисобланади. Унинг асосий вазифаси мамлакатда коррупция ҳолатини тизимли таҳлил қилишдир.\nМаълумот учун, Акмал Бурҳонов 1981 йили Наманган шаҳрида туғилган. 2001 йилда Тошкент давлат юридик институти бакалавриатини, 2003 йили шу институтнинг магистратурасини тамомлаган. 2007 йилда Япониядаги Нагоя давлат университетини тугатиб, ушбу университет докторанти илмий унвонини олган.\n2014 йилда Олий Мажлис Қонунчилик палатаси депутати этиб сайланган.\n2017—2019 йилларда «Тараққиёт стратегияси» марказига директори лавозимида фаолият юритган. 2019 йил бошидан буён «Юксалиш» умуммиллий ҳаракати раиси ҳисобланади.\n08:17, 08.10.2020 188541\n23:11, 18.09.2020 131866\n05:06 Бугун 1218\n02:05 Бугун 11598\n01:58 Бугун 12388\n01:46 Бугун 7127\n15:16, 18.04.2021 96902\n23:58, 17.04.2021 92695\n22:15, 17.04.2021 92743\n10:34, 18.04.2021 74702


Ўзбекистон халқаро ОАВ нигоҳида - UzAnalytics\nХалқаро ОАВда Ўзбекистоннинг иқтисодий ҳаёти, унинг бошқа мамлакатлар билан алоқалари ҳақида кўп ёзиляпти. Бунда расмий Тошкентнинг мамлакатни сиёсий ва иқтисодий яккаликдан қандай килиб олиб чиқаётганига алоҳида эътибор қаратиляпти.\nЕвропа ва Марказий Осиё банки вице-президенти Сирил Мюллернинг Тошкентга уюштирган икки кунлик ташрифи якунига етди. Мюллер ташриф давомида президент Шавкат Мирзиёев ва турли давлат амалдорлари билан учрашди, Тошкент Вестминстер университетида бўлиб, “Ўзбекистон келажагига нисбатан менинг ишончим” мавзуида нутқ сўзлади.\nЖаҳон банки ўзгаришларнинг фуқаролар ҳаётига қандай таъсир кўрсатаётганини билиш мақсадида ҳар ойда “Ўзбекистон фуқароларини тинглаш” номли сўров ўтказади. Тадқиқотнинг 95% иштирокчиси мамлакат келажагига ишонч билан қарашади, ягона валюта айирбошлаш курсининг ўрнатилиши сингари асосий ислоҳотлар аксарият фуқаролар томонидан ижобий қабул қилинмоқда.\nМюллер иқтисодий ва ижтимоий ислоҳотлар оддий фуқаролар ҳаётини сезиларли даражада ўзгартираётганини қайд этди. Шаҳарликлар бозорларда янада кенг турдаги маҳсулотларни кўришмоқда, фермерлар эса, экспорт назорати каби қийинчиликларга дуч келишмаяпти, пахта ва буғдой нархининг анча оширилиши ҳам фермерлар даромадининг кўпайишига ёрдам бермоқда. Тадбиркорлар уларнинг ўсишига тўсқинлик қилган нақд пул бериш ва лицензия талабларига оид чекловлар каби тартиб-қоидаларга камроқ тўқнаш келишмоқда.\nМюллер шунингдек, Ўзбекистон томонидан еврооблигацияларнинг муомалага чиқарилишини ҳам юқори баҳолади ва ҳамма мамлактлар иқтисодиётлари ҳам бунга эришолмаслигини қайд этди. Облигацияларнинг қиймати ошгани сабабли 8 марта имзоланган. Бу Ўзбекистон келажагига бўлган ишончдир. Сармоядорлар ислоҳотларнинг давом этиши ва мамлакат тўғри йўлда эканига ишонч билдирдилар. Мюллер айтганидек, Жаҳон Банки 2017 ва 2018 йилларнинг ўзида Ўзбекистоннинг янги лойиҳалари учун 1 миллиард АҚШ доллари маблағ ажратган.\nХалқаро капитал бозорларига чиқиш\nЕтакчи нашрлардан бири “Bloomberg” мазкур туркумга оид материалларида “Ўзбекистон облигацияларини 1 млрд АҚШ долларига сотиб, яккаликдан чиқди” мавзуидаги мақолани чоп этди.\nУнда Ўзбекистон халқаро бозорларга дастлабки чиқишидаёқ облигацияларини 1 миллиард АҚШ долларига сотгани айтилади. Собиқ совет республикаси йигирма йилдан ортиқ муддатлик яккаликдан сўнг ўз иқтисодиётига инвестиция киритиш мақсадида хорижий сармоядорларни жалб этмоқда. Ўзбекистон иқтисодиётига сармоя киритиш корпоратив эмитентлар билан муносабатни йўлга қўйишга интилаётган давлат раҳбари Шавкат Мирзиёев юритаётган сиёсатнинг энг муҳим жиҳати ҳисобланади.\n5,75 фоизли бўлган 5 йил муддатга ва 5,375 фоизли бўлган 10 йил муддатга мўлжалланган икки хил кўринишдаги давлат қарзлари таклиф этилди. Ўзбекистон S & P Global Ratings ва Fitch Ratings рейтингларида BB инвестиция кўрсатгичи шкаласи бўйича Боливия, Бразилия ва Бангладеш мамлакатлари сингари уч даража паст дея баҳоланган.\nЎзбекистон бош вазири ўринбосари Жамшид Қўчқоровнинг Bloomberg TV га берган интервьюсида Ўзбекистоннинг баъзи йирик тижорат банклари ҳам халқаро облигациялар бозорига чиқа олишларини маълум қилган.\n2017 йилнинг сентябрь ойида қўшни Тожикистон халқаро қимматли қоғозлар бозорига чиқди ва бу муваффақиятли битим бўлганди. Чунки сармоядорлар мазкур мамлакат билан боғлиқ хавфни қабул қилишга тайёр эдилар. Рекорд даражада паст бўлган глобал фоиз ставкалари уларни юқори даромад олишга интилишларига ундаганди. S & P рейтингида ўзбек кўрсатгичидан 3 баравар паст бўлган облигациялар ўшандан кейин 1,1 фоизга кўтарилди. Бу вақтда ривожланаётган бозорларда ўртача йўқотишлар 0,2 фоизни ташкил этди.\nReuters “Ўзбекистон ўзининг газ комплекси учун Россиянинг Газпромбанкидан 300 млн АҚШ доллари миқдорида кредит сўради” сарлавҳали мақолани нашр этди”.\nУшбу мақолага кўра, Ўзбекистон Шўртан давлат газ-кимё комлпексида ишлаб чиқариш ҳажмини ошириш мақсадида Россиянинг Газпромбанкидан 300 миллион АҚШ доллари қарз сўраган.\nПолиэтилен ишлаб чиқарадиган мазкур комплекс Ўзбекистоннинг “Ўзбекнефтгаз” АЖсига тегишли. Компания Россиянинг “Газпром” давлат газ компаниясининг стратегик ҳамкори ҳисобланади. У эса, Газпромбанкнинг асосий акциядоридир.\nГазпром 2002 йилдан буён Ўзбекистоннинг энергетик лойиҳаларини амалга ошириб келади ва Россиянинг активлар катталиги бўйича учинчи даражали кредитор ҳисобланади. Ташкилот Ўзбекистон билан турли соҳалар, хусусан,\nэнергетика тармоғида ҳам ўзаро манфаатли муносабатларни янада ривожлантиришни мақсад қилиб қўйганини ҳамда “Ўзбекнефтгаз” билан ҳамкорлиги доирасида 300 миллион АҚШ доллари миқдорида кредит ажратиш масаласини кўриб чиқаётганини маълум қилди.\nThe Washington Post газетасининг ёзишича, Telia телекоммуникация компаниясининг уч нафар собиқ раҳбари Ўзбекистонда пора олиш билан боғлиқ ҳолат юзасидан оқланиб чиққанлар. Швед суди далил-исботларнинг йўқлигини сабаб қилиб кўрсатганди.\nФирма раҳбарлари 2007—2010 йилларда Telia компанияси (ўша вақда TeliaSonera номи билан машҳур бўлган) Марказий Осиёнинг мазкур мамлакатида ўз бизнесини йўлга қўйиш мақсадида ўзбек шеригига пора бериб, сотиб олганликда айбланган эди. Прокурорларнинг даъво қилишича, президент Ислом Каримовнинг қизи Гулнора Каримова ўзбек компаниясининг ҳақиқий эгаси бўлган.\nСтокгольм туман судининг судьяси Томас Зандер “Гулнора Каримованинг телекоммуникация тармоғида бирон-бир мансабда фаолият юритганининг исботланмагани прокурорнинг асосий далили бўлди”, деди.\nThe Diplomat нашри Ўзбекистон Миллий гвардияси фаолияти хусусида гапириб ўтади. Ушбу нашрда чоп этилган маълумотга кўра, 1992 йилда ташкил этилган аниқ функциялари бўлмаган Ўзбекистон Миллий гвардияси кўп йиллик ҳарбий орган ҳисобланади.\nПрезидент Шавкат Мирзиёевнинг ҳокимият тепасига келиши билан гвардиячиларга ҳукумат томонидан юқори ваколатлар берилди ва ички тартибни таъминловчи йирик органга айланишди. Мирзиёев Миллий гвардияга нафақат жамоатчилик тартибини ҳимоя қилиш, ички терроризмга қарши курашиш ва давлат мулкини ҳимоя қилиш вазифасини юклади, айни дамда ўзининг шахсий хавфсизлигини ҳимоя қилишни ҳам ишониб топширди.\nАгентлик февралда икки кун давомида турли сабаблар юзасидан иккита янгилик тайёрлади.\nБиринчи янгилик 15 февраль куни Россия Федерацияси миллий гвардияси (Росгвардия) қўшинларининг федерал хизмати вакиллари Ўзбекистонга ташриф буюргани ҳақида бўлди. Ташриф доирасида 2019 йилда Россия гвардияси ва Ўзбекистон Миллий гвардияси ўртасида ҳамкорлик режаси имзоланди. Россия президенти Владимир Путиннинг 2018 йил октябрь ойида Тошкентга ташрифи чоғида ҳам ана шундай келишув имзоланган эди. Ушбу ҳужжат жамоат тартибини таъминлаш, давлат активларини ҳимоя қилиш ва терроризмга қарши кураш масалалари бўйича ҳамкорлик қилишни назарда тутганди.\nМақолада жорий йилнинг январь ойида Ўзбекистон Миллий гвардияси Хитой маҳаллий полицияси фаолиятини назорат қилувчи Жамоат хавфсизлиги вазирлигидаги ҳамкасблари билан тренинг ўтказгани айтилади. 2018 йилнинг февраль ойида эса Ўзбекистон Миллий гвардияси қўмондони Баҳодир Тошматов Туркияга ташрифи давомида Туркия жандармерияси, жамоат тартиби учун масъул бўлган бўлинмалардаги ўз ҳамкасблари билан учрашди.\nҚозоғистоннинг LSM.kz нашри «Қозоғистонликлар Made in Uzbekistan кийим-кечакларини кийишга ўтдилар» деб хабар беради.\nҚозоғистон нашрининг маълум қилишича, 2017 йилда маҳсулот етказиб бериш бўйича бироз устунлик билан Хитой етакчилик қилган бўлса, ўтган йили катта ҳажмдаги кийим-кечаклар Ўзбекистондан келтирилган (18,4 млн АҚШ долларилик 10,1 минг тонна). 2018 йилда Хитойдан 83,5 млн АҚШ долларига тенг бўлган 8,5 минг тонна кийим-кечак келтирилган.\nУшбу нашр шунингдек, Қозоғистон Ўзбекистонга йилига 2 млн тонна нефть экспорт қилишни режалаштирмоқда, деб ёзади. Бу ҳақда энергетика вазири Канат Бозумбаев маълум қилган.\nМажилис Қозоғистон ва Ўзбекистон ўртасидаги энергетика масалаларига оид келишувни тасдиқлади. Мазкур ҳужжат қўшни мамлакатга нефть ва газни экспорт қилишни назарда тутади.\nЭнергия вазирлиги раҳбарининг сўзларига кўра, ҳозирги кунда Россия Ўзбекистонга йилига 1 млн тоннагача нефть етказиб бериш масаласини кўриб чиқмоқда. Бу борада Қозоғистон транзит томон сифатида қаралмоқда.\nУмуман олганда, Ўзбекистон йилига 5 млн тонна, жумладан, Қозоғистондан 2 млн тоннагача ва Россиядан 3 млн тоннагача нефть харид қилишдан манфаатдор. Бундан ташқари фақат Қозоғистоннинг ўзидан 5 миллион тонна етказиб бериш имконияти ҳам кўриб чиқилмоқда. Бироқ бунинг учун транспорт инфратузилмасига катта миқдорда сармоя киритишни талаб қилади”, — дейди Бозумбаев.\nAstanatimes агентлиги “Air Astana” Ўзбекистонга қатновлар сонини кўпайтирмоқда” номли мақола чоп этди. Унда ёзилишича, Марказий Осиёданинг икки мамлакат ҳаво йўллари алоқалари муҳокама қилинди.\nХабар берилишича, “Air Astana” 1 апрелдан бошлаб Олмаотадан Тошкентга ҳафтасига учта қўшимча ва Остонадан Тошкентга ҳафтасига иккита қўшимча қатновларни йўлга қўяди. Шунингдек, авиакомпания “оралиқ пункти” орқали Япония ва АҚШга парвозларни йўлга қўйиш бўйича ҳам музокаралар олиб бормоқда.\nҲозирги кунда компания Олмаотадан Тошкентга ҳар кунги ва Остонадан эса ҳафтасига тўртта қатновни амалга оширмоқда. Олмаотадан Тошкентга қатнайдиган қўшимча қатновлар душанба, пайшанба ва шанба кунлари соат 21:00 да амалга оширилади. Остонадан Ўзбекистон пойтахтига қатнайдиган қўшимча рейслар душанба ва пайшанба кунлари соат 7:40 да амалга оширилади. Айни пайтда авиакомпания чегирмали Остона-Тошкент-Остона рейсини таклиф этомоқда. Агар чипта 1 дан 30 апрелгача бўлган рейслар учун 28 февралга қадар харид қилинган бўлса, унинг нархи 63 400 тенгени ташкил этади (169 АҚШ доллари). Икки соатли қатновлар учун Airbus A320 ва Embraer 190 самолётларидан фойдаланилади.


Коронавирусни даволашда тавсия этилган дориларни бирваракайига қўллаш мумкинми? - Халқ сўзи\n16:47 21 Октябр 2020 Жамият\n— Нега “COVID-19” билан касалланганларни даволаш бўйича кўрсатмалар, тавсия этилаётган дори-дармонларнинг турлари ўзгариб турибди?\n— Айни пайтда мамлакатимизда “COVID-19” билан касалланганларни даволаш бўйича вақтинчалик кўрсатмаларининг еттинчи нашри амал қилмоқда. Бундан олдин даво муолажаларининг олтита нашри эълон қилинган эди. Вақт ўтиши, вируснинг мутацияга учраши ҳамда унинг ўзини намоён этиши эволюцияга учрамоқда, бунинг натижасида эса, даволаш стандартлари ҳам ўзгариб бормоқда. Масалан, олдинги нашрга биноан енгил ва ўрта оғир даражадаги беморларга тавсия қилинган дорилар ҳозирда бутун дунёда бўлгани каби бизда ҳам мутахассислар фикри инобатга олиниб, махсус кўрсатмага биноан айрим беморларгагина бериладиган бўлди.\nВируснинг ҳар бир минтақа, ҳар бир иқлимда ўзига xос мутацияга учраш ҳолати кузатилмоқда. Буюк Британия ёки АҚШнинг иқлим шароити бизникидан тубдан фарқ қилгани учун уларнинг тавсиялари доим ҳам бизга мос келавермайди. Шунингдек, ҳозирда беморларга вирусга қарши «Фавипиравир» препарати тавсия этилмоқда. «Фавипиравир» («Авиган») дори воситаси Африкадаги Эбола вирусига қарши ўзининг ижобий таъсирини кўрсатган. Шу боис вирусга қарши самародорлиги исботланган «Фавипиравир»ни коронавируснинг енгил даражаларида фақат шифокор тавсияси асосида қабул қилиш ҳам мумкин.\n— Коронавирус билан касалланганларни даволаш бўйича вақтинчалик кўрсатмаларининг еттинчи нашрида кўрсатилган «Дексаметазон», «Клексан», «Фленокс», «Сефазолин», «Гидроксихлорохин» препаратларини уй шароитида бир вақтнинг ўзида қабул қилиш мумкинми?


Бу – давлат тўнтариши мақсадида уюштирилган гибрид теракт – Қозоғистон Давлат котиби | Qalampir.uz\nБу – давлат тўнтариши мақсадида уюштирилган гибрид теракт – Қозоғистон Давлат котиби\nОлам\t10 Январь 09:42 8299\nҚозоғистондаги тартибсизликлар беқарорлик ва ундан кейинги давлат тўнтаришига қаратилган гибрид терактдир. Бу ҳақда мамлакат Давлат котиби Ерлан Карин таъкидлади.\n“Биз Қозоғистонда беқарорлик ва давлат тўнтариши мақсадида уюштирилган гибрид террор ҳужумига дуч келдик”, деган Карин “Хабар-24” телеканали эфирида.\nУнга кўра, ҳужумлар ортида ким тургани ҳақидаги саволга якуний жавобни Қозоғистон махсус хизматлари беради.\nКаринга кўра, КХШТ контингентининг жалб этилиши Қозоғистон расмийларига мамлакат яхлитлигини ҳимоя қилиш имконини берди.\n“Ҳозир давлат яхлитлигини бузиш мақсадида вазиятни беқарорлаштириш ва издан чиқариш учун деярли барча воситалар арсеналидан фойдаланилди, мамлакатимиз бунга дош берди. Президентнинг қатъий ҳаракатлари, жумладан, КХШТ тинчликпарвар контингентини таклиф қилиш қарори беқарорлик режаларинини барбод қилди. Жуда кескин вазият бор эди, ҳисоблаш дақиқалаб, соатлаб давом этди, шунинг учун қаттиқ, ҳал қилувчи ҳаракатлар қилиш керак эди ва Президент уларни қабул қилди. КХШТ кучларининг иштироки бу барча беқарорлик режаларини барбод қилди. Тинчликпарвар контингентнинг саъй-ҳаракатлари туфайли кучларимизни тўғридан-тўғри аксилтеррор операциясини ўтказишга жамлаш мумкин бўлди ... бу давлат яхлитлигини ҳимоя қилиш имконини берди”, деган Карин.\n18 Январь 15:46 83904\n19 Январь 14:56 67271\n18 Январь 22:59 63695\n18 Январь 17:47 49348\n17 Январь 20:39 39872


Дунёдаги вазият: Уҳанда янги ҳолатлар ва карантиндан чиқаётган Франция\n01:55 / 12.05.2020\nХитойда вирус ўчоғи бўлган Уҳанда ва мамлакат шимоли-ғарбида жойлашган Гирин провинцияда янги зарарланиш ҳолатлари қайд этилиши давом этмоқда.\nЖонс Ҳопкинс университети маълумотларига кўра, бутун дунёда коронавирусдан зарарланиш ҳолатлари сони 4,2 миллиондан ортган, 285 мингдан ортиқ киши коронавирус қурбонига айланган.\nУҳанда 5 кишида Covid-19 учун тест ижобий натижа берган. Бу шаҳарда 3 апрелдан буён илк марта янги зарарланиш ҳолатлари қайд этилган.\nҲукумат маълумотига кўра, вирусга чалинганлар бир турар жой комплексида яшашган.\nЭкспертлар эркин ҳаракатланишга йўл қўйилиши вирус тарқалишини яна қайтариши мумкинлигидан огоҳлантирган бўлса-да, Хитой ҳукумати апрель ойида янги зарарланиш ҳолатлари деярли йўқолгач қатъий карантин чораларини юмшатишни бошлаганди\nЯкшанба куни Гирин провинциясидаги Шулань шаҳрида 11 кишида вирус аниқланди. Шимолий Корея ва Россия билан чегара ҳудудида жойлашган ушбу шаҳарда карантин жорий этилди. Ушбу шаҳар айни вақтда хавф даражаси энг юқори даражага кўтарилган ягона шаҳар бўлиб турибди.\nШаҳар аҳолисига уйдан чиқмаслик буюрилган. Фақат озиқ-овқат маҳсулотлари хариди учун дўконга бориш мумкин. Жамоат транспорти ҳаракати тўхтатилган, таксиларга шаҳар ҳудудидан чиқиш тақиқланган.\nҲозирча янги касалланиш ҳолатлари манбаси аниқ эмас, аммо Гирин провинциясининг географик жойлашуви, Шулань шаҳри Россия ва Шимолий Корея билан чегарадош ҳудудда жойлашганидан келиб чиқиб, хитойлик мутахассислар инфекция мамлакатга қайтган мигрантлар орқали олиб келинганини истисно қилмаяпти.\nЖанубий Кореяда вирус тарқалишининг янги ўчоғи пайдо бўлган / REUTERS\nЖанубий Кореяда яна 35та янги ҳолат қайд этилди. Бу сўнгги бир ойдан кўпроқ вақт ичида кунлик зарарланиш ҳолати бўйича энг юқори кўрсаткичдир (10 май куни 34 ҳолат аниқланган ва бу ҳам сўнгги вақтлардаги энг юқори кўрсаткич бўлганди).\nЗарарланганларнинг 29 нафари Сеулдаги тунги клубда (ноанъанавий жинсий ориентацияга эга эркаклар йиғиладиган клуб) бўлишган. Уларнинг барчаси 29 ёшли йигитдан вирус юқтириб олишган.\nЎтган ҳафтанинг дам олиш кунларида шаҳардаги тунги клубларга 3 мингдан ортиқ киши ташриф буюрган. Уларнинг барчаси коронавирус учун аноним тест топшириши мумкин.\nҲукумат вакиллари улар билан алоқага чиқиш осон бўлмаган - клуб ва барларда қолдирилган шахсий маълумотларда асосан ўйлаб топилган исмлар қайд этилган.\nКарантин қандай юмшатилмоқда?\nФранцияда миллионлаб кишилар саккиз ҳафталик карантинни якунлаб ўз иш жойларига қайтишди. Мамлакатнинг айрим ҳудудларида ноозиқ-овқат маҳсулотлари сотиладиган дўконлар фаолиятига ҳам рухсат берилди, бошланғич мактаблар очилди, энди фуқаролардан уйдан чиқиш учун махсус сертификатлар сўралмайди.\nПариж метроси вагонларининг ярми бўш қолдирилмоқда / GETTY IMAGES\nШу билан биргаликда, йирик шаҳарларда, шу жумладан пойтахт Парижда қатъий чекловлар сақланиб қолмоқда. Мамлакат вирус тарқалиши хавфи мавжудлигига қараб «яшил» ва «қизил» ҳудудларга ажратилган. Бундан ташқари, Францияда жамоат транспортида ва катта ёшли болалар мактабларида тиббий ниқобда юриш мажбурий қилиб қўйилган. Парижга боришни истаганлар ўз иш берувчисининг рухсатини олиши керак бўлади.\nBBC нашрининг Франциядаги мухбири Хью Скофилднинг сўзларига кўра, карантин чоралари енгиллаштирилган илк кунданоқ кўчалар одамлар билан тўлган. Ҳозирча Париж транспорт тизимига босим бўлмаяпти, поезд метролари ярим тўлган ҳолда ҳаракатланмоқда. Шу туфайли ижтимоий масофа сақлаш тартибига амал қилиниши таъминланмоқда. Дўконлар мижозлар учун очиқ, аммо харидорлар ичкарига маълум миқдорда киритилмоқда.\nФранциянинг барча ҳудудларида дўконлар, спорт марказлари ва қабристонлар очилган, аммо Парижда савдо мажмуалари ёпиқлигича қолмоқда. Шунингдек, ҳозирча кафелар, ресторанлар ва пляжлар фаолиятига рухсат берилмади.\nГерманияда ҳам янги ҳолатлар сони ўса бошлаган бўлса-да, 11 май куни спортзаллар ва кафелар очилди. Мамлакатдаги ҳар бир федерал ер қайси чораларни юмшатишни мустақил ҳал қилади.\nМамлакат аҳолисининг катта қисми эндиликда ўз оила аъзолари бўлмаганлар билан ҳам учраша олиши мумкин. Мактабларга янада кўпроқ ўқувчилар қайтишига рухсат берилган.\nЭнг кўп аҳолига эга бўлган Шимолий Рейн-Вестфалия ерида кафе ва ресторанлар ижтимоий масофа сақлаш тартибига риоя этган ҳолда мижозларга хизмат кўрсатмоқда.\nНидерландияда кексалар уйларига (Covid-19 асосан ёши кексалар ўлимига сабаб бўлмоқда) қариндошлар ва дўстлар ташриф буюриши муаммоси ҳал этилди - келувчилар ўртасидан ойна билан ажратилган махсус хонада учрашишлари мумкин.\nClaris Healthcare раҳбари BBC нашрига сўзлаб беришича, кекса ёшли кишиларнинг кўпчилиги нима учун ўз яқинлари билан кўришиши мумкин эмаслигини тушунишмайди.\n«Бу ерда яшовчиларнинг аксари Альцгеймер ёки деменциядан азият чекишади ва уларнинг кўпчилиги учун iPad орқали Zoom’да гаплашиш қийинчилик туғдиради. Улар ҳамиша ҳам бу мулоқот реал ҳаётда бўлаётганига ишонишмайди, улар иккинчи томонда фақат сурат турибди ва овозлар олдиндан ёзиб қўйилган деб ўйлашади. Шу туфайли улар иккинчи томоннинг сўзларига жавоб қайтаришмайди», - дейди у.\nАҚШ: жониворлар учун масофа сақлаш ва Нью-Йоркда жонланиш\nКоронавирусдан энг жиддий зарар кўрган Нью-Йорк штатида айрим карантин чекловлари юмшатилмоқда, бу ҳақда губернатор Эндрю Куомо маълум қилди. Жума кунидан фаолияти вирус тарқалиши хавфини туғдирмайдиган корхоналар ва хизматларга ишлашга рухсат берилди. Жумладан, теннис кортлари ва кинотеатрлар очилди, боғчалар фаолияти тикланди.\nГубернаторнинг сўзларига кўра, бутун мамлакатда бўлгани каби штатда ҳам ўлим даражаси пасайгандан пасаймоқда. Сўнгги бир кунда Covid-19дан 207 киши ўлими қайд этилди; сўнгги марта бундай қуйи кўрсаткич 20 март куни кузатилганди.\nАҚШ бутун дунё бўйича коронавирусдан энг кўп жабр кўрган мамлакатдир: 1,38 миллиондан ортиқ зарарланиш ҳолати ва 81,4 мингдан ортиқ ўлим.\nБу вақтда Америка озиқ-овқат ва дори-дармонлар бўйича санитар назорат бошқармаси уй жониворлари эгаларига ўз севимли жониворлари билан масофа сақлашни тавсия қилди.\nТашкилот уй жониворлари бегона одамлар ва бошқа жониворлар билан алоқа қилмаслиги кераклигини қайд этган. Мушукларни уйдан ташқарига чиқармаслик, кучукларни эса бошқалардан икки метр масофани сақлаган ҳолда сайр қилдириш сўралган.\nБошқарма жониворлар эгаларидан жониворлар учун мўлжалланган майдонлар ва бошқа кўплаб кишилар ўз жониворлари билан келадиган ҳудудларга бормасликни сўраган.\n18:40 / 12.02.2021\nАҚШ Уҳандаги мутахассислар хулосаларига ишонмаяпти\n23:37 / 03.02.2021\nЖССТ экспертлари Уҳан вирусология институтидаги хавфсизликни баҳолашди\n22:14 / 30.01.2021\nЖССТ экспертлари Уҳандаги шифохоналарни текширишни бошлади\nЖССТ миссияси Уҳанга етиб келди


Россия президенти Владимир Путин америкалик кинорежиссёр Оливер Стоунга берган интервьюсида НАТОга “мос жавоб”, Украинадаги вазият, АҚШ махсус хизматларининг собиқ ходими Эдвард Сноуден ва Россияда демократиянинг ривожи ҳақида сўзлаб берди. Стоуннинг фильми иккинчи қисми Showtime телеканалида намойиш этилди.\nПутин НАТО ҳақида гапирар экан, Россия альянс хатти-ҳаракатига стратегик мувозанатни сақлаш учун мос жавоб қайтаришини билдирди.\n"Биз учун бу ерда иккита хатар, Россия учун. Биринчиси – бу бизнинг чегараларга яқин ерда ракеталарга қарши мудофаа тизимининг жойлаштирилиши, иккинчиси эса – антиракеталарнинг ишга тушириш қурилмалари бир неча соат ичида зарба ракеталарини ўрнатишга қайта жиҳозланиши мумкин. Шарқий Европада, сувда, денгизда, кемаларда ўрнатилади, улар Ўрта Ер денгизи ҳамда шимолий денгизларда навбатчилик олиб боради, ҳаттоки Аляскада ўрнатишмоқда", - дея таъкидлаб ўтди президент.\nУнинг сўзларига кўра, Россия ҳозирги пайтда РҚМ билан деярли бутунлай ўраб олинган.\n"Аслида, бу бизнинг шерикларнинг яна бир қўпол стратегик хатоси, сабаби Россия бу хатти-ҳаракатларнинг барчасига мос жавоб қайтаради, ҳамда бу яна қуролланиш бўйича пойгани келтириб чиқариши мумкин. Шу билан бирга, бизнинг жавоб анча арзонроқ бўлади. Техника қўполроқ бўлиши мумкин, бироқ самарали бўлади. Ва биз стратегик мувозанатни сақлаб қоламиз. Мувозанат – бу жуда муҳим нарса", - дея маълум қилган Путин.\nШунингдек, унинг таъкидлашича, НАТОни кенгайтириш ва Европада РҚМ тизимларини жойлаштириш Россияни бунга жавоб қайтаришга ундамоқда. Путиннинг фикрича, альянсни кенгайтиришни, агарда давлатлар ўзларини хавфда эканликларини ҳис этишаётган бўлса, хавфсизлик ва ўзаро ёрдам тўғрисидаги келишувлар билан ўзгартириш мумкин эди.\nПутиннинг фикрича, собиқ Иттифоқ парчаланиб кетганидан сўнг ҳамда Эрон ядро дастурлардан воз кечганидан кейин, РҚМни жойлаштириш ва альянсни кенгайтиришда ҳеч қандай маъно йўқ.\n"Ракеталарга қарши мудофаа тизимини Европада ривожлантириш дастури кенг кўламда давом этмоқда. Кимга қарши? Демак, бу бизни жавоб қайтаришга ундамоқда", - дея маълум қилди Россия етакчиси.\nСноуден – иродали инсон\nСуҳбатнинг сешанба куни эълон қилинган қисми катта жойи Сноуденга бағишланди. Путини уни "иродали" инсон, деб атаган.\nПрезидентнинг таъкидлашича, Сноуден Россияга қандайдир маълумотни “беришни” режалаштирмаган.\n"У қўшма курашга чақирди. Биз бунга тайёр эмаслигимиз аниқлангач, мен – бу бизга керак эмас, дедим. Бизда АҚШ билан бусиз ҳам мураккаб муносабатлар, бизга яна қўшимча қийинчиликлар керак эмас. У шунчаки кетди ва ғойиб бўлди", - деди Путин.\nУнинг сўзларига кўра, Сноуден билан илк алоқалар Хитойда бўлиб ўтган.\n"Кейин эса менга жаноб Сноуден Москвада қўниши керак бўлган самолётда эканини айтишди. У бошқа самолётга ўтиб, Лотин Америкасига учиб кетиши керак эди. Бироқ, маълум бўлишича, у бормоқчи бўлган давлатлар уни қабул қилишни жуда ҳам истаётган эмас эканлар, бундан ташқари, ОАВда унга қаергадир учиб боришга имкон беришмаслиги ҳақида маълумот пайдо бўлди", - деди Путин\nШу тариқа МХАнинг собиқ ходими Москвада, транзит йўловчилар залида пайдо бўлган. "Кейин эса биз унга вақтинчалик бошпана бердик", - дея қўшимча қилган давлат раҳбари.\nУ АҚШ президенти Барак Обама Сноуден юзасидан қўнғироқ қилгани борасидаги саволга жавоб бермаган. "Мен бу ҳақда гапиришни истамаган бўлардим. Бу махфий нарса", - дея таъкидлаб ўтди Путин.\nПрезидентнинг тан олишича, Россия демократик ва суверен давлат сифатида ўзига хос ижобий жиҳатлар ҳамда камчиликларга эга. "Россияни қанчалик ёмонлашмасин, Россия – демократик давлат. Ва суверен. Бир қатор муаммолар шу билан боғлиқ, бироқ бунинг яхши томонлари ҳам етарлича", - дея ҳисоблайди Путин.\nУнинг сўзларига кўра, “ўз суверенитетидан фойдаланиши мумкин бўлган давлатлар саноқлидир”. "Кўпчилик мамлакатлар иттифоқчилик мажбуриятларига эга. Аслида, улар суверенитетини ўзларининг ташаббуси билан чеклаб қўйишди", - дея қайд этди Россия етакчиси.\nПутиннинг айтишича, Россияда демократик ҳамжамият босқичма-босқич ривожланиши керак.\n"Албатта, эртагаёқ бизда АҚШ, Франция ёки Германиядаги каби тартиб юзага келишини тасаввур қилиш мушкул. Жамият ва давлат, исталган тирик организм каби, босқичма-босқич ривожланиши керак. Айнан шу ривожланишнинг нормал жараёнидир", - деди у.\nПутиннинг айтишича, Россияда партияларни эркин рўйхатдан ўтказиш сайловчиларда танлов муаммосини келтириб чиқармоқда.\n"Энди кўп партиявийлик ва партияни рўйхатдан ўтказиш имконияти ҳақида... Биз яқиндагина бу имкониятларни жиддий эркинлаштирдик. Ўз сиёсий ташкилоти ёки партияни рўйхатган ўтказиш имкони шу даражада ривожландики, сайловчиларда бошқа – таклифлар кўплиги билан боғлиқ муаммо пайдо бўлди", - деди у.\nСуҳбат давомида Украина мавзусига ҳам тўхтаб ўтилди.\n"Американинг бу минтақадаги халқаро сиёсати фалсафаси шундан иборатки, Украина ва Россияни яқинлашишига йўл қўймаслик керак, сабаби кимдир бунда таҳдидни кўрмоқда. Кимнингдир фикрича, бу Россия қудратининг ўсиши манбаси, ҳамда нима бўлган тақдирда ҳам Россия ва Украинани яқинлашишига халақит бериш керак", - деди Путин.\nШу билан бирга, Россия етакчисининг таъкидлашича, АҚШда ҳам, Европа давлатларида ҳам бунда украиналик фуқаролар позицияси эътиборга олинмаган.\n"Украинада радикал унсурлар, миллатчилик кайфиятидаги унсурларни қўллаб-қувватлаш бу нуқтаи-назардан мағлубиятсиздир. Шунинг учун, буни қилганлар ўз мақсадига етди. Улар жуда зўр ишлашди", - дея маълум қилди Путин.


Cана : 07-03-2019 / Сиёсат / кўрилди: 258\n– Бугунги қувончли айёмда дунёда «фидойи» деган сўзга энг муносиб бўлган Она сиймоси олдида таъзим қиламиз. Ҳаётимиз қувончи, хонадонларимиз кўрки бўлмиш азиз аёлларимиз шаънига энг гўзал тилакларимизни изҳор этамиз. Аёл сиймоси Яратганнинг тенгсиз мўъжизаси бўлиб келган ва ҳамиша шундай бўлиб қолади, – дейди давлат раҳбари.\nПрезидентимизнинг 2019 йил 7 март куни қабул қилинган "8 март – Халқаро хотин-қизлар куни муносабати билан мукофотлаш тўғрисида”ги Фармони бунинг муносиб эътирофи бўлди. Фармонга мувофиқ, мамлакатимиз тараққиёти, халқимиз фаровонлигини ошириш, соғлом ва баркамол авлодни вояга етказиш, оилаларни мустаҳкамлаш борасидаги муносиб хизматлари учун бир гуруҳ хотин-қизлар Ватанимизнинг юксак унвонлари, орден ва медаллари билан мукофотланди. Улар орасида атоқли олимлар, шоир ва адибларнинг садоқатли умр йўлдошлари ҳам борлиги алоҳида эътиборга молик.\n– Сизларнинг мана шундай очилиб, ҳаётдан рози бўлиб юришингиз учун, сизларнинг бахту саодатингиз учун доимо сидқидилдан хизмат қилишга тайёрмиз. Истаймизки, мана шундай қувончли кунларимиз кўп бўлсин, – деди Президент.\nБугун Шавкат Мирзиёев яна бир муҳим ҳужжат – "Хотин-қизларнинг меҳнат ҳуқуқлари кафолатларини янада кучайтириш ва тадбиркорлик фаолиятини қўллаб-қувватлашга оид чора-тадбирлар тўғрисида”ги қарорга имзо чекди. Унда хотин-қизларнинг ҳуқуқ ва манфаатларини таъминлаш, маиший ва меҳнат шароитларини яхшилаш бўйича комплекс вазифалар белгиланган.\nҚорақалпоғистон Республикаси, Тошкент шаҳри ва вилоятлардан ташриф буюрган хотин-қизлар, турли вазирлик ва идоралар вакилалари тўкин дастурхон атрофида байрамни нишонлади. Тадбирда мамлакатимизда фаолият юритаётган чет эллик дипломат аёллар, жумладан, Франция Республикаси ва Хитой Халқ Республикаси элчилари, Бирлашган Миллатлар Ташкилотининг турли ваколатхоналари раҳбарлари ҳам иштирок этди.\nАёл, меҳр, муҳаббат мадҳ этилган концерт дастури барчага кўтаринки кайфият бағишлади.


Икки эронлик АҚШ билан ҳамкорлик қилгани учун 10 йиллик қамоқ жазосига маҳкум қилинди\n08:51 / 19.10.2016\nЭрон миллатига мансуб америкалик тадбиркор Сиамак Намозий ва АҚШ ҳамда Эрон фуқароликларига эга бўлган унинг отаси, ЮНИСЕФнинг собиқ вакили Бакир Намозий АҚШ билан ҳамкорлик қилганлари учун Эронда 10 йиллик қамоқ жазосига маҳкум қилиндилар, деб хабар бермоқда Associated Press ахборот агентлиги.\nМаълум қилинишича, Эроннинг нефтга бой бўлган Хузистон вилояти губернатори бўлган Бакир Намозий ва унинг ўғли "душман америка ҳукумати фойдасига айғоқчилик қилишда" айбландилар. Мутахассисларнинг фикрича, айғоқчиликка шубҳанинг пайдо бўлишига Сиамак Намозийнинг икки давлатни яқинлаштиришга қаратилган фаол ҳаракатлари сабаб бўлган бўлиши мумкин.\nҲозирча АҚШ Давлат департаменти ҳам, айбланувчиларнинг тарафдорлари ҳам суд ҳукми юзасидан изоҳ беришмади.\nАхборот агентлиги маълумотларига кўра, айғоқчиликда гумон қилинган, Эрон ва АҚШ фуқароликларига эга бўлган яна уч киши Эрондан 2015 йилда санкциялар бекор қилингандан бери ҳибсда ушлаб турилибди.\nЭрон кўп фуқароликни тан олмайди ва судланган фуқароларга консуллик ёрдамини тақдим қилишга тўсқинлик қилади.\nАввалроқ АҚШ америкалик маҳбусларни озод қилганлик учун Эроннинг икки банкидан санкцияларни олгани маълум қилинганди.


Ўзбекистонлик яккакураш жангчиси Маҳмуд Муродов Мутлақ жангчилик чемпионати – UFC’даги дебют жангида италиялик Алессио ди Кирико устидан ғалаба қозонди.\nЖанг Копенгагенда UFC Fight Night 160 турнирида бўлиб ўтди.\nҲакамлар бир овоздан Муродовни ғолиб деб топишди.\nМашҳур америкалик боксчи Флойд Мейвезер жамоасига кирувчи ўзбекистонлик яккакураш жангчиси Ўзбекистоннинг UFC’даги илк вакили ҳисобланади. Аввалроқ Мейвезер Муродовни MMA’нинг энг яхши жангчиси деб атаганди.\nМуродов аввал Европанинг Oktagon ва XFN лигаларида иштирок этган.


2018 йилнинг IV чорагида сўм неча фоизга қадрсизлангани маълум қилинди\nИқтисодиёт 09:03 / 15.02.2019 35930\n2018 йил давомида валюта курси ҳам ички, ҳам ташқи омиллар таъсирида шаклланиб, ўзида хорижий валютага бўлган талаб ва таклифнинг ўзаро нисбатини акс эттирди, деб хабар қилмоқда Марказий банк.\nҚайд этилишича, ички валюта бозорида хорижий валюта тушумининг ортиши ва унга бўлган талабнинг камайиши даврида сўм қадрининг ошиши кузатилган. Аксинча, хорижий валютага бўлган талаб ошган даврда сўмнинг қадрсизланиши кузатилган.\n2018 йилнинг IV чораги давомида сўм 3,2 фоизга (8079,3 сўм/доллардан 8339,6 сўм/долларга) қадрсизланди. 2018 йил якунлари бўйича сўм 2,7 фоизга (8120,1 сўм/доллардан 8339,6 сўм/долларга) қадри тушди ҳамда унинг максимал ва минимал қийматлари ўртасидаги фарқ 7,3 фоизни ташкил қилди.\nВалюта курсининг нисбатан барқарор динамикаси пул-кредит сиёсатининг қатъийлаштирилиши, ташқи ўзгаришларнинг салбий таъсирини юмшатилиши ҳамда валюта оқимининг кўпайиши каби омиллар билан қўллаб-қувватланди, дейилади МБ ҳисоботида.\nЭслатиб ўтамиз, аввалроқ охирги 12 ойда нархлар тезроқ ошишига нима сабаб бўлаётгани айтилганди.


Туркманистон ҳудудидан транзит юк олиб ўтмоқчимисиз?...\n12.08.2019 13:49 0 1961\n2019 йил 1 сентябрдан бошлаб, Туркманистон Республикасида ушбу мамлакат ҳудудидан транзит тарзида ўтувчи товарларнинг божхона расмийлаштируви жараёнлари бўйича янги тартиблар жорий қилинмоқда. Бу ҳақда Давлат божхона қўмитаси матбуот хизмати хабар бериб ўтди.\n— юкларни юборувчи ва қабул қилувчининг номи ва жойлашган манзили;\n— товарларни юборувчи ва қабул қилувчи мамлакат номи;\n— товарларни ташувчининг ёки экспедиторнинг (рухсатномани экспедитор олганда) номи ва жойлашган манзили;\n— транспорт воситаси ва унинг ҳайдовчиси;\n— товарларнинг шакли, номланиши, миқдори ва қиймати;\n— товарларнинг вазни ва ҳажми;\n— товарларни кодлаш ва номлашнинг уйғунлаштирилган тизими бўйича таснифланган коди (ТИФ ТН);\n— юк ўринларининг умумий сони;\n— товарлар йўлланган манзил;\n— йўлдаги юк операциялари (тушириш, ортиш, қайта юклаш ва ҳк..);\n— товарларни ташиш муддати ва ҳаракатланиш йўналиши.